text:
Kico nos por spera den enseñansa den 2022?
Kico nos por spera den Educacion den aa 2022 y mas padilanti?
Opinion: “Tres palabra cu lo domina e conversacionnan den 2022: metaverse, NFT y avatar.”
Tempo a cambia. Nos a acepta e cambionan di technologia, caminda awendia tur mucha di 10 ana bay ariba ta cana cu un cellular enbes di comparti un telefono, cu ta pega na muraya, cu henter famia. Nos a acepta cu bo no mester warda 2 siman pa un carta yega cerca bo famia den exterior y un otro 2 siman pa e contesta yega back cerca bo. Nos a acepta cu nos no mester cumpra un excyclopedia pa haya sa mas di locual a pasa y to conosi rond mundo, pero cu nos por haya varios contesta riba cualkier pregunta riba mundo y haya un miyon hits den menos cu 0,000000000001s. Nos ta cla pa drenta den un era digital nobo? Caminda informacion no ta oro mas, pero e experiencia?
Experience Age
Despues di apenas 25 ana di existencia di world wide web, ya caba nos a laga e era di informacion. ‘Information age” nos tras y a progresa pa e era di experiencia. “Experience age”. Palabranan manera ‘metaverse’, ‘avatar’ y ‘NFT” lo bay bira algo normal den nos vocabulario. Di cual NFT, Non-Fungible-Token, ta un artefacto cu no por wordo re-emplasa. E NFT mas caro pa aworaki ta e collection ‘Beeple’s Everydays’, cu ta un collection di arte digital cu a wordo bend’i pa $69 miyon. Esey lo wordo splica un otro dia. E experiencia ta central den e 25 ana nos dilanti. Locual nos mester realisa, ta cu e balor di informacion a baha drasticamente y awor e oro nobo ta experiencia.
Experiencia Aumenta
Imagina bo cu bo por topa cu henter bo famia na un lugar digital cu boso mes a traha hunto, caminda bo por sinta hunga domino cu bo yiu cu ta na Canada, bo ruman na Hulanda, bo tanchi na Boneiru y bo welo na Colombia. Boso por sinta conversa, wak e serie hunto manera ta den sala na e cas di bo soño bo ta. Un lugar of universo virtual asina, nan ta yama un metaverse. Tur hende ta presenta nan mes den e forma di un avatar, un popchi digital, ora nan bisti nan headset y ta drenta den un mundo digital cu ta laga nan tin un experiencia hunto, caminda den e mundo virtual bo no ta bo so, pero cu esnan cu bo a invita y duna permiso pa drenta den bo metaverse. E ta eigenlijk mescos cu un zoom meeting, pero den 3D y 360 graden. Un experiencia nobo y aumenta, di berdad. Lo tin beneficio eynan, pero tambe desventahe cu nunca lo por re-emplasa un encuentro social y real.
Enseñansa den 2022+
E no ta imposibel pa imagina bo cu e era di experiencia lo trece cambionan den nos ensenansa. Habilidad digital, material y conosemento lo keda central. Mientras mundo ta cambia na un manera rapido, tin cierto cosnan cu no lo cambia, pasobra esey ta bay dura miles y miles di aña: e essencio di e ser humano no ta cambia, nos celebro no ta cambia, nos spiritu no ta cambia. Tur e ‘toolsnan’ aki, nan no por cambia e experiencia di ta un ser humano. Pa uza idioma pa comunica, sea verbal of non-verbal. Pa scucha y relata na e experiencia di bida di un persona y demonstra compassion. Y mas cu tur, e realidad di nos muchanan y hobennan ta keda cu e idioma Hulandes lo no ta hiba nan hopi leeuw den futuro mas.
Ora bo pasa door di top 20 di paisnan cu e miho sistema di educacion. Tur pais ta ofrece nan idioma materno como idioma di instruccion. VS, Zweden, Singapore, Zweden, Letland, Zuid-Korea… ningun di nan a sigui cu e idioma strahero como idioma di instruccion, pasobra nan ta compronde, cu pa bo laga un pais bay dilanti, bo mester yuda bo pueblo progresa den nan educacion. Mi por imagina mi cu pronto nos hobennan lo studia atravez di un realidad virtual, caminda nan ta sinta na cas, bisti nan VR headset, drenta college den forma di un avatar y ta sigui les na Merca, Zuid Korea, Singapore, pero for di Aruba mes. Asina tur studiante por haya un educacion den e ramo cu ta interesa nan y cu no ta laga nan ta limita na studia na Hulanda, Canada of Aruba so. E ta eigenlijk mescos cu un zoommeeting, pero toch hopi diferente… e ta un experiencia den 3D y 360 graden y caminda bo por comparti e experiencia aki cu mas persona na e mesun momento, pero traha e espacio cu bo ta den. Un experiencia differente, di berdad. A bira tempo pa nos tambe pone atencion na e experiencia cu nos kier duna nos muchanan y hobennan na scol y ki idioma lo beneficianan mas pa cu nan futuro. Un futuro sin limite di frontera natural.
GSJ


c: text/html

text:
Na 1991 Federacion Internacional di Diabetes y Organisacion Mundial di Salud (WHO) a crea Dia Internacional di Diabetes y ta conmemora esaki tur aña riba 14 di november. E dia aki tin como meta pa hala atencion di publico pa e tema di diabetes y mantene diabetes den luz publico.
Kico ta diabetes/malesa di sucu?
Diabetes ta un malesa cronico cu ta pasa ora cu nos pancreas no por produci insulina, of ora e curpa no por haci bon uzo di e insulina cu e ta produci. Insulina ta un hormoon traha den e pancreas y ta actua manera e yabi pa laga glucose, cu nos ta come den nos cuminda, pasa di nos sanger pa nos celnan di curpa y asina produci energia. Tur cuminda cu ta consisti di carbohidrato (pan, hariña, pasta, aros, batata, sucu etc.) e ta convertie den glucose den nos curpa. Nos curpa mester di insulina pa cambia glucose (cu nos ta come den nos cuminda) pa energia pa nos celnan. Si no tin insulina of no tin suficiente, esaki por conduci na nivelnan halto di sucu den sanger. Si esaki dura pa largo tempo e por afecta e curpa y causa fayo na diferente organo manera entre otro riñon y wowo.
Tres diferente tipo di diabetes:
Diabetes tipo 1: Ora cu nos pancreas no ta produci insulina. E tipo aki ta manifesta su mes na edad jong.
Diabetes tipo 2: Ora nos pancreas no ta produci suficiente insulina of e curpa no ta procesa insulina.
Diabetes gestacional: Ora insulina ta perde su efectividad durante di embaraso, esaki ta diabetes cu ta keda manifesta solamente durante di embaraso.
Factornan di riesgo pa haya diabetes tipo 2:
- Diabetes den famia
- Peso di mas (BMI riba 25)
- Falta di actividad fisico
- Alimentacion no saludabel
- Edad (mas e edad subi mas halto e riesgo)
- Presion halto
- Midi di cintura; hende muhe mas cu 88 cm y hende homber mas cu 102 cm.
Pa un video di instruccion tocante con pa midi bo cintura, subi website di IBiSA (www.ibisa.aw) of buske riba nos Facebook page (ibisaaruba).

robotstxt: allowed

filter: keep


text:
Traha Huntu ku Partnernan Lokal
“Si bo ke bai lihé, bai bo so. Si bo ke bai leu, bai huntu.” E famoso proverbio afrikano aki ta mustra e kurason di nos trabou. Konservashon di naturalesa ta koperashon. Nos ta logra mas si nos traha ku otro.
Hopi biaha WWF ta esun ku ta konektá ora ta trata protekshon di un área. Tambe nos ke trese tur partido ku ta interesá huntu. Esaki ta varia di organisashonnan lokal, kompanianan, gobièrnunan te na e pueblo. Nos no ke djies skucha, pero preferiblemente nos ke lanta un proyekto huntu i determiná kiko mester ser hasí. Hasiendo esaki, nos ta trata di representá tur hende su interesnan mas mihó ku ta posibel. Den e ret di WWF nos ta yama esaki ‘konservashon inklusivo’. Nos ta traha hopi serka huntu ku partidonan manera Entidat Públiko, Water en Energiebedrijf Bonaire N.V., Clean Coast Bonaire, Sea Turtle Conservation Bonaire, Dutch Caribbean Nature Alliance i e outoridatnan di maneho di e parkenan di tur seis islanan den Karibe Hulandes ku nan ta representá, PISKABON i muchu mas.
Komunidat Lokal
Na WWF, nos ta kere ku hende ta e kurason di nos trabou di konservashon. WWF ta traha den aproksimadamente 100 pais. Tambe áreanan isolá i peligroso kaminda rekursonan natural di hende i animal ta ser menasá dor di aktividatnan ilegal, ta inkluí den e paisnan aki.
Nos ta traha huntu i ku rèspèt ku personanan lokal i indígena. E aserkamentu aki ta un prinsipio sentral pa WWF. Den e forma aki, nos trabou tambe ta benefisiá e populashon lokal. Traha huntu ta krea desafionan, pero pa por suprasá esaki ta hasi e solushonnan èkstra balioso.
Nos ta logra nos gran éksito ora nos pensa i implementá solushonnan huntu ku e komunidatnan lokal ku no ta solamente bon pa naturalesa, pero ku tambe ta duna bienestar i prosperidat na e hendenan ku ta biba i traha den e área aki.
Ret amplio
Hopi biaha nos ta traha ku organisashonnan lokal. Nan ta ser manehá pa personanan ku ta konosé i ku ta representá e medio ambiente, e historia i tur e interesnan enbolbí. Tambe: nan tin un ret amplio i asina por yega na e personanan korekto. Nan ta papia e idioma literal- i figurativamente. Pesei hustamente e tipo di organisashonnan aki ta balioso pa traha ku nan.
Bon relashon ku gobièrnu lokal
Outoridatnan lokal i regional tambe ta partnernan importante pa WWF. Pa por influensiá formashon di maneho i pa gana sosten amplio pa nos trabou, un bon relashon ku gobièrnu ta di gran importansia. Nos ta informá i konsehá nan riba legislashon i regulashonnan ku ta duna tantu e naturalesa komo e populashon lokal un futuro sostenibel. Un ehèmpel di esaki ta e kolaborashon ku gobièrnu lokal i nashonal di Reino Hulandes tin pa salba e refnan di koral den Karibe Hulandes.
Kontribushon Positivo
Kompanianan por ta parti di e problema òf nan por usa nan influensia i nan forsa inovativo pa forma parti di e solushon. Asina nan por agregá balor na nan kompania na mesun momentu. Organisashonnan prominente sa bon ku éksito no ta trata solamente di kresementu. Sostenibilidat no ta nifiká solamente ku ta ménos daño ta ser hasí. Pa prosperá, negoshinan mester ta konsiente di nan mes i nan mester duna na hende i planeta mas bèk ku loke ta kita for di nan.


text:
Riba preshon di Hulanda ku no tabata konfia Philipsburg ku su mes Banko Sentral, a forma un union monetario entre Kòrsou i Sint Maarten sin fundeshi ekonómiko. Na 2006 mi tabata e úniko mandatario ku a protestá pa hala atenshon na e desishon e asuntu aki ta deskabeyá.
Un union monetario ku tin un banko sentral kompartí (CBCS), semper ta rekerí mekanísmonan pa harmonisá/kordiná sierto maneho makroekonómiko, finansiero i presupuestario. Wak union monetario di EU i esun di Ost Karibe. Ku otro palabra, ora bo ta kompartí un moneda den un union monetario, mester sòru pa kordinashon di maneho ku ta i por influensiá e union i konfiansa den e moneda kompartí. Serka nos, desafiando lógika, no tin kordinashon. Kada dia e dos paisnan aki ta drif mas foi otro. Pakolmo, un biaha pa aña ta tende ku Sint Maarten ke bula afó.
Na yüli 2015, riba mi pregunta, e titular di Finansa ku aktualmente ta direktor finansiero di CBCS a bisa: “[..] e union monetario no ta un prioridat”. Bo no mester ta un èksperto monetario pa realisá ku lokual nos tin ta un bòm di tempu. Sigur ku e preshon di e krísis aktual i miedu pa devaluashon di florin di Antia Hulandes.
Pa kompletá e obra, 10 aña despues di desmantelashon di Antia i 12 aña despues ku a primintí ku “mas pronto posibel despues di desmantelashon lo introdusí un moneda nobo, Caribbean guilder (CMG) pa e union” ainda nos ta usa moneda di un pais ku no ta èksistí mas. Algu nunka bisto. Ningun di e tres presidentenan di CBCS for di 10-10-10 por a splika dikon ainda no ta usa CMG.
E union monetario ta resultado di malmaneho i preferensia pa kosmétika di un fecha “leuk” (10-10-10) i no pa un desmantelashon na drechi. Kòrda p.e. riba lista di negativo di lei i kuerpo di ámtenar “eiland-land”. Esaki tabata un motibu pakiko mi a tuma retiro komo mandatario na 2009.
E siñansa ta ku kambio di struktura estatal no ta solushoná problema. Kapasidat di e hendenan den e struktura ta hasi esei. Sr. “Jossy” Henriquez a atvertí nos esaki den su último diskurso komo Presidente di Koloniale Raad (1938). Tòg ta sigi kere ku kambio di struktura estatal e biaha aki si lo trese plaka i solushon.
Willemstad, Kòrsou


text:
ORANJESTAD,Aruba
Cu pasonan concreto den inovacion y educacion pa modernisa, fortalece y capacita nos como pais pa e retonan actual y di futuro
Aña 2019 a finalisa cu aliento positivo pa nos pais. Riba tereno financiero Gobierno ta treciendo stabilidad bek y e presupuesto suppletorio pa di dos aña consecutivo no tin deficit adicional.
Tarifa di coriente ta baha cu 10% pa casnan di famia, 9% pa fundacion y scolnan y 7% pa comercio. Esaki ta un noticia hopi alentador ya cu ta laga mas placa den e cartera familiar, e ta baha inflacion y e ta baha e ‘cost of doing business’.
Pensioen di biehes ta aumenta cu 42 florin pa pareha casa y 25 florin pa pensionadonan cu no ta casa y esaki ta di dos aña sigui cu Gabinete Wever-Croes ta aumenta pensioen di biehes.
E aumento di minimumloon cu pa prome biaha ta surpasa 1800 florin pa luna, tambe a cay den bon tera, especialmente pa e hecho cu esaki tabata un decision unanimamente di gremio comercial y gremio sindical, un bunita forma di colaboracion.
Aña 2020 ta bira e aña di finansas publico saludable, y di recuperacion economico. E comienso di e decada nobo.
“Asina Aruba a cera aña 2019, e aña di famia y cuido di nos muchanan. Durante di e aña Gobierno a enfoca riba e norma y balornan importante pa un famia fuerte, amor den famia, tolerancia, respet pa hende, bestia y naturalesa, comprencion, pasenshi, integridad, gratitud, disciplina y lealtad, voluntad pa yuda otro y sin interes, optimismo y cortesia, bon manera. Diferente actividad y dialogo a tuma luga durante e aña cu e meta pa conecta y fortifica famianan mas”, Prome Minister Evelyn Wever-Croes a expresa.
2020: Aña di Innovacion y Enseñansa
E retonan den 2019 tabata grandi, pero nos a haci tur esfuerso pa no enfoca riba e retonan so. Mientras cu nos tabata enfrenta tur e retonan, mes momento nos tabata enfoca riba futuro, a traves di Innovacion. Nos ta preparando nos futuro generacionnan pa e retonan di futuro. Cosnan ta cambiando lihe, mas cu mitar di muchanan cu awe ta bay scol basico lo traha den trabounan cu awe no ta ni existi. Y nos compromiso ta pa prepara nan pa e retonan ey.
Prome Minister Evelyn Wever-Croes, prome cu ciere di aña, den nomber di Gobierno di Aruba, a decreta aña 2020 como aña di Innovacion y Enseñansa. Gobierno kier dal e pasonan concreto den inovacion y educacion pa modernisa, fortalece y capacita nos como pais pa e retonan actual y di futuro
Nos ta pensa riba innovacion den tur sentido di palabra. Innovacion economico, innovacion social, innovacion den salud, innovacion den nos leynan, innovacion den sector primario y principalmente innovacion den enseñansa. Habri scolnan bek cu ta cera, sigui amplia curriculum di scolnan cu agricultura, musica, arte, digitalisacion y sigui innova den enseñansa.
Un proyecto hopi importante ta e proyecto piloto di digitalisacion di scol basico Cacique Macuarima y scol preparatorio Aterima. Klasnan a haya bordchi digital, C-touch, nan a haya computer y laptop, nan a haya airco, y nan ta haya lesnan for di computer. Mas y mas scol ta mirando avansenan den innovacion, preparando nos muchanan pa un futuro sigur.
“Tambe, e diferente ministerionan lo alinea pa establece un agenda y puntonan di prioridad.
Gabinete Wever-Croes a pone e fundeshi pa e-Government, y lo sigui construi riba e fundeshi aki den futuro. e-Government lo percura pa mas eficiencia den gobierno, pa miho servicio na ciudadanonan y pa mas transparencia den procesonan administrativo y pues menos corupcion”, Prome Minister Evelyn Wever-Croes a enfatisa.


text:
Anti-dumping
Anti-dumping ta un tipo di belasting riba importashon pa evitá ku un produkto den un pais ta wòrdu bendé na un preis muchu mas abou ku e preis na e pais di orígen. Eksportadónan por hasi esaki na momentu ku nan kier drenta merkado di un pais òf si nan kier sali for di nan merkansia. E belasting aki ta un imposishon ku ta protehé e merkado di e pais konserní.
Pa tuma sierto medidanan asina aki paisnan a sera diferente akuerdo ku otro. Por pensa akinan riba e asina yamá ‘’Algemene Overeenkomst betreffende Tarieven en Handel’’(Kontrato general enkuanto tarifanan i komersio) di WTO. E kontrato (1994) aki ta kontené palabrashonnan detayá tokante e manera di kalkulashon di e impuesto, e prosedura pa kuminsá un investigashon riba dumping, medidanan ku por wòrdu tumá, imposishon i kobransa di e impuesto aki, e durashon i revishon di e medidanan tumá i e publikamentu di informashon tokante e investigashon riba dumping.
Union Oropeo i Anti-dumping[editá | editá fuente]
Paisnan ku ta forma parti di Oropa tambe a sera konvenio pa kombatí dumping. E reglamentu básiko ta trata e siguiente puntonan:
- Prinsipionan: e derechi aki por keda imponé riba tur produkto kaminda dumping ta tuma lugá, si esaki ta hasi daño na komersio oropeo. E produkto su preis di eksportashon mester ta mas abou ku preis normal riba merkado, pa papia di dumping. E pais ku ta eksportá ta ser konsiderá e pais di orígen.
- Komparashon preis normal i preis di eksportashon: pa papia di dumping mester kompará preisnan. E areglo di anti-dumping ta kontené tur e métodonan pa determiná e preisnan. Faktornan ku ta hunga un ròl aki por ta entre otro spesifikashon di e produkto, derechi di importashon, impuestonan indirekto, deskuentonan, komersio, kostonan di transporte, seguro i kargo, komishonnan di benta i konvershon di divisa.
- Determinashon di eventual dañonan: pa determiná si dumping ta hasi daño na un industria en partikular, mester tene kuenta akinan ku e volúmen di e importashon i e efektonan pa e preis di e produkto lokal.
- Prosedura: e prosedura ku mester enkaminá serka un presunto dumping konosé 6 fase:
- Inisio di e prosedimentu
- E investigashon mes
- Medidanan preliminar
- Seramentu di un akuerdo ku e eksportadó
- Finalisá sin ningun medida òf imposishon di e derechi di anti-dumping definitivamente
- Opshon di pago
- Forsa retro aktivo: si e imposishon bira definitivo por konsiderá tambe di imponé belasting riba produktonan ku a wòrdu eksportá promé ku e fecha efektuá.


text:
Entrante promé di yüli, Kòrsou tei kuminsá risibí turista sin kuarentena.
Willemstad – Durante un seshon di informashon ku ‘stakeholders’, epidemiólogo dòkter Izzy Gerstenbluth a papia riba tursimo sin karentena. Ta e intenshon ta pa entrante promé di yüli awor habri frontera di Kòrsou pa turismo for di algun pais. E presentashon, ku a tuma lugá den sala di konferensia na Kamara di Komersio den Punda, tabata pa entre otro pa e sektor hotelero. Banda di Ulanda ku ya a duna pèrmit pa siudanonan por biaha atrobe, paisnan manera Alemania i Belgika tambe a habri nan frontera. E dos último merkadonan ya tabata atraktivo pa Kòrsou promé ku e situashon di COVID-19 a presentá i lo por ta importante awor pa rekuperashon di e sektor turistiko di Kòrsou. Ta e inteshon pa yega na 10 mil turista durante e promé luna ku habri frontera pa risibí turista sin karetena. Despues lo evaluá kon ta bai sigui. E merkado merikano ta keda será por lo pronto pa Kòrsou, mientras ku Aruba i Sint Maarten sí lo kuminsá risibí turistanan merikano. [foto kortesia Korant Vigilante]


text:
norma di tempu (sustantivo)
-
buki di oro
-
standarisá
-
tipo di palabra: sustantivo
-
kontabel
-
mirá: 384 bia
- deskripshon: E norma vigente den kua bo ta hasi sierto aktividat òf kaba di traha un produkto. Ta usa un norma di tempu pa planeá por ehèmpel kuantu hende mester pone traha pa kaba sierto aktividat òf traha algu. A base di esaki un instituto di kuido por kalkulá pa un kliente ta kuantu un trabou ta tuma i ki ora e por ta kla.
- deskripshon hulandes: De genormeerde tijdsduur van een voorgeschreven handeling of bewerking aan een produkt. Normtijden worden gebruikt bij kostprijsberekening, capaciteitsplanning en berekening van doorloop-en levertijden.
- hulandes: normtijd
- E palabra aki ta parti di e siguiente glosarionan:
Glosario di Palabra di e Trayekto Asistente di Kuido Nivel 1
Glosbe
-
Glosbe ta un dikshonario internashonal, klek riba e siguiente konekshon:
norma di tempu
Dutch Caribbean Platform (DCDP)
-
Pa mira e palabra aki usá den konteksto den e biblioteka digital (por ehèmpel den buki i artíkulo), klek riba e siguiente konekshon:
norma di tempu
anterior i siguiente


text:
Pemberton -Leonard cu hende ta bisa cu tur cos ta cuminsa na educacion di cas. Pero algun tin bon educacion pero ainda ta comete un crimen. Pemberton – Leonard ta contesta cu tin un dicho ta bisa ‘it takes a village to raise a child’ e ta tuma un barrio pa cria un mucha. Agregando cu no ta solamente mama y tata.
Ta hopi factornan cu ta hunga rol ora cu un hoben comete un delito y mester tene na cuenta cu e factor protective cu mester ta hopi fuerte. Si e factor protectivo di cas ta fuerte en berdad e mucha ta mas fuerte pero esey no kiermen cu e mucha no ta cay sera.
Sinembargo e ta bisa cu si den cas, e tin bon base, pero amistad ta debil of na scol no ta duna un bon acohida, e por ta trabou, grupo di amistad. Tin hopi cosnan cu por haci cu e hoben ta bay haci algo robes siendo cu mama y tata a dune un bon educacion. E no ta un factor so.
E ta agrega cu ta un combinacion di diferente factor. E hoben por ta bon den un pero dne otro no. Tambe ta splica cu e tin di aber cu e personalidad di e hoben. Locual por pasa cu e hoben ta mas vulnerabel pa uzo di droga ‘e no ta un cos so cu bisa ta e droga of ta amigo’ e ta bisa den caso e ta cay sera pa motibo di combinacion. Psicologicamente un hoben por pasa abou di trauma y ta keda stabiel.
Locual ta yama nos atencion pa haci algo. E ta continua splica cu e ‘trigger’ den bida ta pone pa haci algo sea grandi of chikito anto pa motibo cu e mucha tin e ‘trigger’ e ta haya e motivacion pa comete e acto of delito.
E motivacion ta pa nan hacie. Si un hoben tin hamber esey ta bira e trigger, anto pa motibo cu e tin hamber a dune e motivacion pa bay horta pa por haya cuminda of placa. E ta duna di conoce cu esey tambe nan ta midi. Pa nan por sa kico exactamento e actitud ta e ta varia.
Sinembargo e ta comparti cu ora mucha no tin nada di haci mayoria di bes ta busca algo pa haci y mucho biaha ta cosnan negativo. Pa locual ta trata e temporada di carnaval tin mas crimen pero e ta varia. Den general e ta haya cu carnaval ta cay mas sera, pero tambe den temporada di augsutus, october, henter e aña ta ocupa.
Nan tin nan medida cua periodo ta esnan cu ta subi y baha pero ‘ta henter aña bezig’. Nan no por bisa kioc ta conduci pero e ta depende e delito cu e persona comete. Tambe tin esnan cu ta pleita durante scol, of inbraken pero mayoria ta ora e muchanan ta na cas cu vakantie.


text:
ORANJESTAD,Aruba
Den e fin di siman ultimo, un biaha mas, Cruz Cora Aruba a subi caya y duna un man na diferente area di Aruba. Esunan cu ta pasando dificil y tabata tin mester di un cuminda por a haña esaki. Cu sosten di Amsterdam Manor Beach Resort, Cruz Cora por a reparti 200 cuminda cayente y 200 friu.
Cruz Cora Aruba ta pidi cualkier persona of compania cu kier contribui, pa haci esaki online na Aruba Bank # 14.15.629
Ta importante pa informa cu Cruz Cora no ta ricibi cash y tampoco ta colectando riba caya!
CONTACTO CU NOS:
Cruz Cora Dakota ta sera pa publico, pero ta disponibel
na tel. 582-2219, 560 8359 via Whatsapp y tambe via e-mail: info@redcrossaruba.com
Departamento di Ayudo Social na cel. 568-8896 y socialassistance@redcrossaruba.com


text:
Diaranson anochi RST, hunto cu departamento di impuesto y Douanne a tene un entrada judicial cu deferente otro departamento pa cu Casinonan ilegal. Esakinan a lanta cabes depsues cu casinonan a cera durante e pandemia. A haci e razzia tanto na Dakota Shopping Paradise y na Sabana Blanco. Na Dakota Shopping Paradise Fiscal tambe tabata...
UltimoNoticia:
Ta keda trece conscientisacion riba asuntonan di droga
Prevencion di abuso ta responsabilidad di tur
Proteccion di nos hubentud
Calidad den duna servicio
Abuso ta keda bin den famia
Mester ta disciplina cu diabetes
Factornan di comete un crimen
Negligencia di muchanan
Prome señalnan di persona cu dementia
Efectonan di abuso sexual
Mucha, hoben y adulto cu diabetes tipo 1
Meta di fundacion ta pa hende sinti nan mes na cas
Ta importante pa cada mayor ta envolvi den bida di nan yiu
Mester tin un bon enfoke y claridad den bida
Etapa y señalnan di abuso
Crimen bou di e hubentud
Actividad pa salud ta conta pa tur tipo di hende
Lo sigui traha riba campaña di prevencion
Violencia den famia a subi
Casino illegal gara den accion
Corte di prome instancia 8 juli 2021
Horario Sospechoso Acto Castigabel14.00 A.J.R. Pro forma. R. ta wordo acusa di ladronicia cu violencia di holoshi diman di un persona riba 16 di maart 2021 dor di menaze cu uncuchio.14.00 W.V.J.J.W.Y.L.F.Pro forma. E sospechosonan ta wordo acusa di a intencionalmentetuma bida di un persona dor di acerke na un manera calmo cucara tapa y...
Homber tira dilanti American Bar a fayece:
Pa 3:55am central di polis ta haya notificacion cu un hende homber a wordo tira dilanti American Bar a jega Imsan. Na jegada di e patruya na Imsan testigonan cu a trese victima a declara cu e persona lo tabatin un discusion dilanti American Bar y na un dado momento nan a scucha un tiro....
—Cuerpo Policial ta informa
Dia 24 juni 2021 Cuerpo Policial kier enfatisa cu conforme acuerdonan firma conhuntamente cu e partido politiconan (Gedragscode 4 mei 2021), no lo permiti NINGUN actividad politico den ningun forma riba caminda publico. Alaves ta recorda cu Ley Seco a drenta na vigor for di ( diahuebs) atardi 6’or te cu diasabra mainta 6’or.
No tin parada politico diadomingo
Awe diaranson parti merdia e dos partidonan cu ta M.E.P. y A.V.P a reuni hunto cu commision di elecion 2021 di Cuerpo Policial Aruba. Conhunto a yega na e siguiente acuerdo: E parada tradicional cu ta tuma lugar semper riba e diadomingo prome cu eleccion ta conoce un cambioTur dos partido yega na un acuerdo...
Curso profundisacion Codigo di Proteccion pa Centro di Cuido di Mucha
Recientemente un total di 53 Centro di Cuido di Mucha a participa na e curso di profundisacion di Codigo di Proteccion den Centro di Cuido di Mucha. Un total di 83 trahador pedagogico a participa na e curso aki y a ricibi un certificado di participacion. E meta di e curso tabata pa tur cabesante...
Dup deteni pa asesinato den Flamboyanstraat
Duo deteni pa asesinato den Flamboyantstraat sospecha di ta envolvi den mas caso. Durante fin di siman a detene dos persona pa cu e asesinato di un dama den Flamboyantstraat. E dos hende hombernan aki di apenas 17 aña di edad ta wordo sospecha tambe di tin di haber cu e caso cu un auto...
Avestrus Landsrecherche a scucha varios testigo e siman aki den e investigacion Avestrus
Ademas huez-comisario a rechasa riba diaranzon ultimo e peticion pa suspende detencion di e sospechoso P.Th.A.S. E sospechoso aki a pidi anteriormente pa suspende su detencion. Ayera huez-comisario a duna ordo pa detencion (bewaring) di e sospechoso O.B.S. riba peticion di Ministerio Publico. Casa di e sospechoso aki, C.M.C.H. a wordo poni den libertad. Señora...
Polis lo kita tur borchi sin permiso for di caminda publico
Entrante diamars 8 juni 2021 Polis: Lo kita tur borchi sin permiso for di caminda publico Cuerpo Policial ta avisa comunidad cu desde diamars 8 juni lo kita tur borchi cu tin poni sin permiso di DIP riba caminda publico. E aviso aki ta conta pa e caminda grandi di aeropuerto bin abao. E proyecto...
Kijkdag na warda di Macuarima
Dia 05 juni cuminsando pa 9o’r mainta Kijkdag na warda di Macuarima, Aruba: Cuerpo Policial Aruba ta organisando un ‘kijkdag’ na Warda di polis Oranjestad. Abo a perde bo articulo den of otro forma? bo por pasa libremente na e dicho warda pa reconoce bo articulonan. Pa abo por prueba cu bo ta doño di...


text:
Venezuela: Guaido a destaca importancia pa extende un aña mas e licencia di proteccion...
(LaPatilla) – Presidente encarga di Venezuela, Juan Guaido a informa cu e ta spera cu proximamente gobierno di Joe Biden por extende e licencia...
Di dos volcan mas halto na Ecuador a drenta den erupcion
(AFP) – Volcan Cotopaxi, e di dos mas halto na Ecuador, ayera diamars a manece cu un columna di shinishi, aunke Instituto Geofisico a...
El Salvador: Presidente Bukele ta sigura cu “control” di teritorionan “ta di Estado awor”
(EFE) – Presidente di El Salvador Nayib Bukele, a sigura riba su rednan social diadomingo ultimo den oranan di anochi cu “control” di teritorionan,...
Colombia y Nicaragua ta presenta na Corte Internacional di Husticia pa debate riba plataforma...
(infobae) – E siman aki, Nicaragua y Colombia ta bay presenta di forma oral nan argumentonan pa e caso “Cuestion di delimitacion di plataforma...
Cuba: Conseho di Estado ta convoca eleccionnan nacional
(CiberCuba) - E Conseho di Estado a convoca eleccionnan nacional pa diadomingo 26 di maart 2023. Segun informacion ariba e website di parlamento, e...
Colombia ta pidi pordon pa masacrenan den e decada di 1990
(AFP) - Gustavo Petro presidente di Colombia diaranson ultimo a pidi pordon na e victimanan di dos masacre cu a wordo cometi pa paramilitar...
Venezuela: Gobierno di Maduro ta pidi asistencia tecnico di OIM pa reforsa atencion di...
(ElNacional) - E Minister di Venezuela, Carlos Faria, a pidi diamars na e Organizacion Internacional pa Migracion (OIM) su cooperacion y asistencia tecnico pa...
Colombia: Congreso ta aproba creacion di Ministerio di Igualdad den prome debate
(infobae) – Dialuna ultimo a tuma lugar e prome debate tocante creacion di ministerio di Igualdad y Equidad, un di e principal banderanan di...
Venezuela: Hospitalnan tin awa durante algun ora
(LaPatilla) – E 12 hospitalnan publico mas grandi di Caracas no tin servicio di awa potable permanente pa por atende nan pacientnan debidamente. Den...
Venezuela: Chevron por produci mas pa exporta pa Merca
(ElNacional/LaPatilla) – Como parti di e acuerdo di reinicia negociacion na Mexico, entre gobierno y oposicion na Venezuela, e empresa Mericano di petroleo Chevron...


text:
Home
Enfoke riba
Traha
Lesa mas tokante traha na Rijksdienst Caribisch Nederland. Chèk tambe e vakaturanan di mas aktual
Notisia
Resultado di investigashon di persepshon di klientenan di e unidat SZW di RCN
24-11-2022 | 18:46
Dunamentu di bon servisio na Boneiru, Saba en Sint Eustatius ta prioridat pa SZW. Den e promé mitar di e aña akí, ofisina di ...
Ed Nijpels nombrá komo kwartiermaker mesa di klima Boneiru
23-11-2022 | 15:24
Kambio di klima tin efekto rònt mundu, pero sigur na Hulanda Karibense e impakto di kambio di klima ta grandi i inmediatamente ...
Entidat Públiko Saba i VWS a hiba kombersashon tokante mehorashon di traslado médiko
22-11-2022 | 21:06
Entidat Públiko Saba (OLS) i un delegashon di ministerio di Salubridat, Bienestar i Deporte(VWS) riba 17 di novèmber a deliberá ...


text:
Kralendijk- Gobièrnu di Boneiru ta kontentu ku e echo ku awor tin un kapasidat muchu mas grandi pa tèst hende pa Covid riba e isla mes.
E kapasidat adishonal ta danki na un akuerdo entre BonLab i e kompania hulandes, Hestia CSC. Hestia a trese vários aparato Boneiru, pero tin un aparato mas grandi ainda na kaminda. Djabièrnè último 4 aparato di tèst a yega Boneiru for di Hulanda. Ya for di djasabra 20 di mart a pone esakinan den uso. E 4 aparatonan huntu tin un kapasidat di 288 tèst pa kada 24 ora. A hasi pedido pa un di 5 aparato. Ta trata di un vershon mas grandi ku ta adekuá pa prosesamentu di maksimal 380 tèst pa dia aserka.
Rápido
Huntu ku e aparatonan a bini tambe un tékniko di laboratorio for di Hulanda ku tin eksperensia amplio ku e aparatonan nobo. El a entrená empleadonan di BonLab den kon pa traha korektamente ku e aparatonan. Ta trata di e asina yamá tèst di NAAT, un vershon rápido di e konosido tèst di PCR ku un resultado dentro di mei ora. Ku esaki, no ta nesesario mas pa manda tèst pa análisis na Kòrsou. Esaki ta nifiká ku resultado di tèst lo ta konosí muchu mas rápido ku ta e kaso awor.
Kontrolá brote
Gezaghèber Rijna ta hopi kontentu ku e kapasidat adishonal pa tèst na Boneiru mes. ‘Hasi hopi tèst ku un resultado rápido ta e manera mas efektivo pa logra haña e brote aktual bou di nos poblashon bou di kontròl.’
Segun direktor interino di BonLab Hose Booi, ku Hestia CSC e laboratori tin un partner profeshonal ku ta komprendé bon kiko nos mester na Boneiru.’
Turismo
Diputado Hennyson Thielman a mustra riba importansia pa turismo: ‘Banda di e interes di salubridat públiko e paso aki ta importante tambe pa turismo. Ampliashon di e kapasidat di tèst ta bon pa ámbos interes, tanten ku nos no a alkansá e grado optimal di bakunashon ainda.’ For di djadumingu biaheronan por laga tèst nan mes
Lesa tambe:
- Gobièrnu ta bai investigá kalidat di gasolin i disel na Kòrsou
- KLM Royal Dutch Airlines ta alargá su donashon di título na Máratòn di Kòrsou ku tres aña
- Hòmber ta fayesé despues di desgrasia ku propio outo
- Sindikato di Enseñansa Doen: hopi dosente agotá na Kòrsou
- Kòrsou ke yuda Sürnam ku eksplotashon di petroli i gas den futuro


text:
THE VALLEY- E kompania Blues & Blues, ku a keda selektá pa gobiernu di St. Eustatius ku Saba pal ansa un servisio di fèri, a hasi un proposishon na gobièrnu di e dos islanan pa loke ta trata e skèdjùl pa e transporte via di laman.
Meta di e fèri ta pa konektá Saba i St. Eustatius ku otro, pero tambe ku St. Maarten. Doño di e kompania, Samuel Connor, ta bisa ku ta studiando tambe opshonnan pa konektá e islanan aki tambe ku Anguilla i St. Barths.
“Nos lo tene kuenta ku hende ku lo ke bai St. Maarten bin den un solo día. Pesei nos lo sali mainta trempan for di St. Eustatius i Saba, i regresá den oranan lat di atardi for di St. Maarten”, asina Connor a bisa.
Gobièrnu di Hulanda ta bai supsidiá e servicio di fèri ku dos mion di euro pa un periodo di inicialmente dos aña.


text:
Diamars awor nos lo tin nos prome entrevista cu nos candidato nobo di Mep, Marco Berlis. Esaki lo wordo pasa riba Facebook riba su pagina Oficial; “Marco Berlis Oficial.” E entrevista lo ta 7:30pm. Sintonisa y join nos den e entrevista exclusivo aki den cual bo por siña conose Marco mas di serca, su vision, su curason, su caracter y tambe su intencionnan. Nos ta bibando den un tempo cu nos Pueblo ta buscando candidatonan serio, transparente y cu kier traha na bienestar di nos Pais. Hendenan cu no ta buscando nan propio interes y beneficionan. Aki bo ta bai conose un candidato cu lo papia cu frankesa y to-the-point. Sintonisa nos Diamars awor pa bo mes wak y compronde kiko nos ta bisando.
Pesey Aruba, e ta tempo pa nos uni. E ta tempo pa nos realisa cu nos mester sera cabes y pensa, planifica y traha huntu pa e bienestar di nos pais Aruba.
Pa demasiado tempo nos a permiti colornan, ideologianan y partidonan separa nos. Awor mas cu nunca, memey di e pandemia aki nos mester realisa cu nos mester ta uni, pasobra union ta hasi forsa. Si, nos mester di forsa pa crea un movimiento indestructible y inparable, E retonan y e crisis ta grandi, pero mas grandi nos resilencia y determinacion ta pa reconstrui un mihor Aruba.
Ban responde na e jamado. Ban pone nos diferencianan un banda y realisa cu nos mester di otro. Nos mester pone nos mentenan y nos mannan huntu,pa por logra di avansa Aruba y hasie un pais mas fuerte, mas estable y mas prospero cu nunca! Laga e colornan di nos bandera ta e colornan cu ta uni nos bao di e solo caribense aki, y ban traha hunto cu un solo meta.
“Un Pueblo uni hamas por cai. Un Pueblo uni y resiliente ta e curason di un pais vibrante y jen di speransa. Un Pueblo uni ta logra cualkier cos cu e ta propone, Y unda cu tin speransa semper lo tin mannan dispuesto pa traha pa e bienestar general di e Pueblo.”
Uni bo mes na nos voz, un voz di speransa, un voz di cambio, un voz unificador y un voz pa construi un Aruba solido y jen di oportunidad. Ban tribi di soña y traha pa un Aruba cu otronan niskiera a jega di imagina. Huntu nos por realisa e bienestar y progreso di nos pais Aruba.
E ta tempo pa nos perspectiva y metanan pa Aruba cambia y wordo implementa cu vision, determinacion, y intergidad. Ban huntu construi un Aruba nobo y fuerte!
" Election


text:
WILLEMSTAD – Ministerio Públiko Kòrsou ta kuminsá ku su kampaña di informashon “Paga bo but”. E públiko lo wòrdu informá kon di atendé ku un but di tráfiko mediante di un foyeto. E foyeto nan lo ta disponibel na vários lugá, entre otro na OM den De Tempel na Punda.
Tur siudadano por haña un but den tráfiko. Ta nos deber síviko sin embargo pa paga e but. Den e but, e oproepingsprocesverbaal (OPV), tin e splikashon di e infrakshon, i e infraktor ta wòrdu brindá e oportunidat di paga e suma di transakshon te ku un par di dia promé ku e fecha di e oudiensia pa asina evitá persekushon penal. Si akaso e infraktor no ta di akuerdo ku e but, e por defendé e OPV riba e fecha di oudiensia menshoná. Si e suma di transakshon no wòrdu pagá na ora, e kaso ta bin dilanti di hues. Si aun e echo wòrdu probá, e hues lo imponé un but. Esaki generalmente ta mas haltu ku e suma di transakshon.
Si e but no wòrdu pagá denter di e término stipulá, un amonestashon (aanmaning) lo sigui i e suma pa lei ta wòrdu oumentá. Si atrobe e pago no drenta despues di e amonestashon aki, un di dos amonestashon lo sigui i e suma pa lei lo wòrdu oumentá atrobe.
Si no paga e but despues di e di dos amonestashon na tempu, Ministerio Públiko por ehekutá e kastigu supsidiario pa e montante di but habrí. Pa kada 50 florin bo ta haña un dia di kastigu di prison.
Den e foyeto ademas tin tep tokante di posibel areglo nan di pago i e punto nan di pago pa e but nan di tráfiko i tambe informashon tokante di e dokumento nan ku un shofùr mester tin serka dje durante di un kontrol di tráfiko.
Ministerio Públiko ta bai start kontrol nan di tráfiko den kolaborashon ku polis i SKS. Un but ku mester wòrdu pagá ainda ku un amonestashon por wòrdu pagá mesora pa evitá enkarselashon.


text:
Entrante dia 1 di april 2020, Gobierno di Reino Hulandes a emiti un VISA obligatorio pa Venezolanonan cu kier bishita Aruba, Boneiro, Corsou, Sint Maarten, Sint Eustatius y Saba. Pa aplica mester acudi na Embahada di Reino Hulandes na Caracas y un compania priva cu lo haci e “intake”. Pero, locual Gobierno no a menciona ningun biaha ainda ta e retonan cu a pone pa haya e VISA aki pa por bishita nos isla.
Locual mester informa ta cu e VISA ta costa 80 Euro mientras cu e compania cu lo procesa e peticion ta cobra un otro 27 Euro. Bisando esaki, e aplicacion ta costa 107 Euro cu ta mas o menos US$ 122,00 pa cada aplicacion. Probablemente esey ta mas cu e pasashi mes pa bula pa Aruba.
Tin un lista di condicion pa por bin Aruba, mayoria financiero den cual e aplicante mester por comproba cu e ta bin Aruba pa vakantie y no pa bin purba keda of traha. Pa esey e mester tin un bon entrada y fondonan necesario pa cubri pa hotel y estadia na Aruba.
Tene cuenta cu e aplicacionnan actual di “invitacion” for di un Venezolano cu permiso na Aruba of di un Arubiano invitando un Venezolano ta sigui normal. E cambio ta si cu enbes di haci e aplicacion na Migracion den Vondellaan cu lo mester aplica na Departamento di Asuntonan Huridico di Gobierno.
Consecuentemente, e carta “apostilla” aki di Gobierno di Aruba ta bay na e aplicante na Venezuela cu mester presenta esaki na Embahada ora di solicita pa un VISA.
Sinembargo e reto mas grandi ta cu Gobierno di Reino lo emiti solamente 8 mil VISA pa tur 6 isla den Caribe Hulandes. Esey ta pone cu den bon tempo Aruba tabata conta cu por lo menos 250 mil turista Venezolano cu eseynan lo no yega nos isla mas pasobra e cuponan lo ta hopi limita. Excepcion lo tin pa tur Venezolano cu tin VISA Mericano, nan por drenta Aruba sin ningun restriccion.


text:
WILLEMSTAD- 22 di mart 2022 – Resientemente a tuma lugá un reunion pa formalisá un akuerdo di ehekushon den kuadro di un programa di training dirigí riba sektor di hospitalidat. E akuerdo a keda kumbiní entre Ministerio di Desaroyo Ekonómiko (MEO) den representashon di Minister enkargá ku desaroyo ekonómiko, Ruisandro Cijntje i Ofisina di Turismo di Kòrsou (CTB) representá pa Hugo Clarinda, direktor athunto.
Mirando e desaroyonan aktual kaminda tin falta di personanan prepará pa laborá den sektor di turismo, Gobièrnu di Kòrsou a pone fondonan disponibel pa riba término kòrtiku start diferente trayekto di training pa prepará personanan pa por yena e vakaturanan aki. E intenshon ta pa ehekutá diferente trayekto di training kòrtiku i mediano pa prepará rònt di 1000 persona pa medio di e konsepto di werkend-leren (traha i siña).
MEO ta enkargá ku supervishon di e programa di training miéntras CTB lo ta enkargá ku kordinashon di ehekushon di e programa. E programa lo keda ehekutá den estrecho kolaborashon ku Ministerio di Desaroyo Sosial, Labor i Bienestar (SOAW), kaminda lo aserká personanan inskribí na SOAW pa partisipá. E programa lo ta habrí tambe pa personanan ku no ta inskribí na SOAW pero ta interesá den un trabou den sektor di hospitalidat. Ademas lo envolví Ministerio di Enseñansa (OWCS) pa loke ta trata e aspekto di sertifikashon di training. Partnernan di sektor privá tambe a keda aserká pa por duna nan sosten na e programa.


text:
E yiu muhe di princesa Carolina de Monaco, Charlotte Casiraghi, a casa cu e productor di cine Dimitri Rassam, awe 1 di juni. E ceremonia civil a tuma lugar den e salanan estatal di e palacio real di Monaco, sigui pa un lunch priva. E novia a luci impresionante den su shimis brocado di Yves Saint Laurent, cu tres strik grandi e parti dilanti, cu a crea un estilo nupcial perfecto pa e fashionista di Monaco, cu por tabatin tur e casnan di diseño pa eligi su trahe.
E pareha a ser introduci pa amigonan comun y a cuminsa sali cu otro for di 2016. Tur dos tin un yiu di un relacion anterior. Charlotte tin un yiu di 4 aña di edad, Raphael, cu su ex- Gad Elmaleh cu ta un actor y ‘stand-up comedian’. Na su turno Dimitri Rassam tabata casa cu e modelo, Maria Novoselova, y nan tin un yiu muhe hunto cu yama Daria cu tin 6 aña. Charlotte (32) y Dimitri (37) a duna bon bini na nan yiu Balthazar na octuber 2018. E pareha tabata planea pa casar zomer ultimo, pero a dicidi pa spera te despues di nacemento di nan yiu.
Mescos cu mayoria di e miembronan di e famia real di Monaco, incluyendo su rumannan Pierre y Andrea Casiraghi, Charlotte lo tin un segundo celebracion mas grandi despues. Segun informacion ricibi for di fuentenan, cu e matrimonio lo tuma lugar na Saint-Rémy-de-Provence, unda Charlotte a crece despues cu su tata a fayece.


text:
…Tur merkado prinsipal a registrá sifranan positivo na sèptèmber 2017…
WILLEMSTAD – 24 di òktober 2017 – Ofisina di Turismo di Kòrsou (CTB) ta raportá kresementu for di tur merkado prinsipal. Hulanda, Estado Unídos, Canada i Brazil tur tabatin un prestashon positivo na sèptèmber 2017. No opstante e prestashon positivo di e merkadonan prinsipal, sèptèmber a sera ku un bahada di 6%. Un total di 2.068 turista ménos a keda registrá na sèptèmber 2017 hibando e total na turista di estadia na un total di 31.094 kompará ku 33.162 na e mesun luna aña pasá. E bahada den kantidat di turista di estadia ta basá riba e echo ku e kantidat di turista for di Venezuela te ainda ta afektando e sifranan total. Un kaida di 47% a keda registrá na luna di sèptèmber. Aña pasá un total di 4.516 venezolano a bishitá nos pais miéntras e aña aki e kantidat total ta 2.403.
For di Europa a registrá un subida di 8% na sèptèmber ku un total di 16.842 europeo ku a bishitá Kòrsou. Aña pasá Kòrsou a risibí un total di 15.647 turista for di Europa. Europa ta representá 54% di e total di turista prosedente di Europa. Hulanda a registrá un subida di 9% na sèptèmber 2017. Un kantidat adishonal di 1.052 turista hulandes a bishitá Kòrsou na luna di sèptèmber. Alemania a konosé un bahada di 7% na sèptèmber 2017. Un total di 1.849 turista aleman a bishitá nos pais na sèptèmber 2017.
For di Nort Amérika por mira un kresementu di 5% na sèptèmber 2017. Un total di 4.656 turista for di Nort Amérika a bishitá Kòrsou. Nort Amérika ta representá 15% di tur e turistanan ku a bishitá Kòrsou na luna di sèptèmber. Un kantidat di 3.997 turista di estadia a keda risibí for di Estado Unídos na sèptèmber, registrando 5% kresementu kompará ku aña pasá. E oumento aki a keda registrá no opstante e diferente kanselashon di buelo di mas ku 5 dia komo konsekuensia di horkan Irma. Canada tambe a krese ku 8% na sèptèmber 2017. Kòrsou a risibí 659 kanades na sèptèmber.
Ménos kantidat di turista a keda risibí for di region di Sur Amérika, un total di 6.420 turista di estadia a keda registrá. E kaida aki ta debí na e bahada kontinuo den kantidat di turista di estadia for di Venezuela. Na luna di sèptèmber Kòrsou a risibí 2.403 turista prosedente di Venezuela kual ta 47% ménos kompará ku aña pasá. Brazil a presta bon kompará ku aña pasá. Un total di 1.031 turista di estadia a keda registrá kual ta un oumento di 2%. Komo konsekuensia di e wèlga di e pilotnan di Avianca durante e último dianan di sèptèmber a registrá un bahada di 24% den turista di estadia for di Colombia.
No opstante e echo ku sèptèmber a registrá ménos turista di estadia tòg por mira un oumento leve di 1% pa loke ta trata kantidat di anochi ku e bishitante a keda riba nos pais. Un total di 272.579 anochi a keda registrá kompará ku 268.817 na aña pasá. Tantu turistanan prosedente di Europa komo Nort Amérika a registrá sifranan positivo pa loke ta trata kantidat di anochi. For di Europa un kantidat adishonal di 8% a keda registrá miéntras for di Hulanda un oumento di 9% a keda registrá. Total turistanan hulandes a keda 142.194 anochi riba nos pais. Turistanan for di Nort Amérika a keda 30.504 anochi kual ta un oumento di 11%. For di Estado Unídos por mira un oumento di 12% ku un total di 24.823 anochi.
Sifranan di yanüari pa sèptèmber 2017
Un impakto direkto di 678 mion florin a keda generá pa nos ekonomia lokal di yanüari pa sèptèmber 2017. Un impakto direkto total di 53.9% a keda generá for di turistanan prosedente di Europa kualnan ta responsabel pa un montante di 366 mion florin. Aña pasá europeonan tabata responsabel pa 353 mion florin pues ta trata aki di un oumento di 4%. For di Nort Amérika un oumento di 4% a keda kalkulá den término di impakto ekonómiko direkto. Turistanan prosedente di Nort Amérika ta responsabel pa 150 mion florin pa loke ta trata e promé 9 lunanan di aña 2017. Aña pasá nan kontribushon tabata 144 mion florin. Turistanan for di Sur Amérika i otro regionnan a generá respektivamente 122 i 41 mion florin e aña aki. Na 2016 e montante generá for di Sur Amérika i otro regionnan tabata 146 i 45 mion florin. E kantidat total ku e turista ta gasta ta keda derivá for di e kantidat di anochi ku e turista a keda riba nos pais. Tantu turistanan prosedente di Europa komo Nort Amérika ta kedando mas largu; esaki ta keda reflehá bèk den nan kontribushon na nos ekonomia lokal.
Un total di 293.159 turista di estadia a keda risibí durante e promé 9 lunanan di 2017. Aña pasá a registrá 333.019 turista di estadia durante e mesun periodo, esaki ta un bahada di 12%. Apesar di e prestashon negativo di dos sifra den sifranan di yegada pa loke ta trata e promé 9 lunanan di aña, ta mira un bahada leve di 2% den e kantidat di anochinan ku e turista a keda riba nos isla. Total turistanan di estadia a keda 2.638.667 anochi na Kòrsou.
63.8% di e kantidat total di anochi pa bishitante ta di turistanan for di Europa, representando 1.683.153 anochi for di e region aki den e periodo di yanüari pa sèptèmber 2017. E kantidat di anochi registrá pa bishitantenan for di Europa ta mustra un kresementu di 4%. For di Nort Amérika, tambe e kantidat di anochi pa bishitante a krese ku 4%. Un total di 402.517 anochi a keda registrá durante e promé 9 lunanan di aña.


text:
Kralenijk- Boneiru ta kresiendo komo destinashon seif pa yatenan ku ta di bishita i tambe e kantidat di yate lokal ta kresiendo.
Apesar di esaki, Boneiru no ta disponé di un stashon ku fasilidat di deskargá awa shushi kaminda yatenan por pòmp i entregá nan awa shushi. Konsekuensia di esaki ta, ku doñonan di yate no tin otro alternativa ku deskargá nan awa shushi direktamente den nos awanan.
Awa shushi ku no a pasa den proseso di purifikashon ta dañino pa tantu nos hendenan komo nos founa ku flora. Habitantenan i bishitantenan ta usa nos awanan pa hopi meta di rekreashon manera landamentu i snòrkel. Pa e motibu akí, no ta nada deseabel pa disponé di awa shushi den laman rònt di Boneiru. Ademas e laman rònt di Boneiru ta kas pa algun di e refnan di koral den nan mihó kondishon den Karibe i e refnan ta sensitivo pa polushon dor di awa shushi.
WWF-NL, OLB, WEB ku STINAPA a inisiá e enkuesta di Awa Shushi Marino 2021. Durante e último 3 simannan a tene un enkuesta serka alrededor di 70 yate na Boneiru pa haña informashon tokante tankinan pa wanta awa shushi ku nan ta ekipá kuné i tokante e kalidat i kantidat di e awa shushi ku e yatenan ta deskargá. E informashon akí ta esensial den e siguiente pasonan pa kreashon di un situashon ku tin sero disposishon di awa shushi.
Nos a risibí hopi sosten di doñonan di yate i tur hende tabata dispuesto pa duna nan kontribushon pa yuda salba e refnan di koral di e forma akí. Nos ta ekspresá nos gratitut na tur ku a kontribuí na e enkuesta akí. Ora ku e resultadonan ta kla, lo presentá nan na públiko huntu ku nos rekomendashonnan.
Pa mas informashon, por fabor tuma kontakto ku Monique van de Water: mwater@wwf.nl


text:
Nos no sa ki dia e próksimo elekshon lo tuma lugá na Kòrsou, pero manera kustumber e lo ta riba un djabièrnè. E rason tin hopi ke ber ku iglesia katóliko.
No semper elekshon tabata riba djabièrnè sinembargo. Entre di 1937 pa 1966 tabatin 9 elekshon pa Staten ku a tuma lugá 5 biaha riba djaluna, 2 bia riba djaweps i 2 biaha riba djarason. Despues di 1969 te awe, tur elekshon pa Staten tabata riba djabièrnè ku eksepshon di 2016 ku tabata riba un djarason pa menasa di orkan Matthew riba djabièrnè 30 sèptèmber. Pa loke ta trata elekshon pa Konseho Insular (KI) tur 3 elekshon entre 1951-1962 tabata riba djaluna. Di 1963 te e último elekshon di KI, tur tabata riba un djabièrnè.
E konteksto históriko ta demostrá ku Kòrsou tabata konosé un divishon fuerte alimentá pa un lucha pa poder entre di protestant i katóliko. E élite ku tabata dominá gobernashon i polítika tabata e potestant. Katólikonan tabata defendé e masa ku histórikamente no tabatin poder polítiko i ku te 1949 kasi no tabata kalifiká pa vota. Pa haña poder polítiko i ekonómiko ku desproporshonalmente tabata den mannan no-katóliko, Monseñor Verriet di iglesia katóliko, na 1936 a lanta Partido Katóliko Romano di Kòrsou (CRKP) ku a gana e promé dos elekshonnan. Despues ku CRKP a kibra na 1948, partidonan di ideologia katóliko, Partido Katóliko di Pueblo (KVP) huntu ku Partido Nashonal di Pueblo (PNP) te medio añanan 60, tabata saka mayoria di voto.
Ban bèk pa djabièrnè. Oponentenan di partidonan di ideologia katóliko durante kurso di tempu a kansa ku iglesia katóliko tabata malusá su posishon instruyendo su pastornan pa riba djadumingu, bispu di elekshon, pa durante servisio kombensé pueblo pa vota katóliko. Sifranan ta mustra ku di e 8 elekshonnan riba djaluna, un partido di ideologia katóliko a gana 6 biaha!
No-katólikonan, prinsipalmente Partido Demokrat ku a lanta na 1944, a protestá fuertemente kontra e lokual e a mira komo maluso di poder. Ounke ku den komienso tabata difísil, poko poko e konsenshi ku religion no mester mete den asuntunan estatal, a kombensé outoridatnan pa pone elekshon riba djabièrnè. E pensamentu tabata ku kualkier propaganda polítiko di iglesia riba djadumingu pa influensiá e resultado elektoral, por a keda kontra-arestá 4 dia largu promé ku elekshon riba djabièrnè.
Willemstad, Curaçao
Referensia: Asina’ki Pueblo A Vota, Sidney F. Ritter; Staatkundige onwikkelingen der Nederlandse Antillen, Annemarie Kasteel


text:
Temor
Proverbionan kapítulo 14 versíkulo 27
Proverbionan kapítulo 8 versíkulo 13
Abo sa kiko ta Temor na Dios ?
Abo sa kiko ta Rèspèt pa Dios ?
Hopi biaha nos tin rèspèt of miedu di hasta benta e nòmber di diabel!
Pero ora ta trata pa e nòmber riba tur nòmber nos no tin ni rèspèt pa ku esei.
Hopi persona tin miedu/rèspèt /temor pa tur kos i pa Dios mes nos no tin tantu temor pa É ku por tin nos bou di su mannan i ta warda nos for di tur maldat di e mundu aki.
Hudas a pèrdè su temor maske ku e tabata un di esnan ku tabata huntu ku Hesus i a siña tur loke Hesus a siña su disípelnan, pero tòg el a pèrdè su temor i a traishoná Hesus pa 30 moneda di plata. Pa bo mira ki baho un persona por kai ora nan pèrdè temor na Señor.
Temor na Dios, rèspèt pa Dios ta saka nos for di e gára di maldat.
Un pushi su gára ta fuerte pa ora e tin ku gára tene pa e no kai òf ora e mester defendé su mes for di kualke atake.
Un leon su gáranan ta pa e por protehé su mes i su famia òf ataká kualke un kontrinkante.
Gára di malu, ta esun ku nos tin ku ataká manera e leon i hasta e pushi indefenso, pa nos por ta liber di tur maldat i di e mesun forma uza nos gáranan pa gára na Dios pa e por warda nos for di e gáranan di maldat i e mundu aki.
E ùniko ku por liberá nos for di e gáranan di maldat ta Señor Hesus. Nos tin ku entregá nos mes por kompletu na su pianan.
Temor ta 1 di e fuentenan di bida pa nos por yega na Señor.


text:
ORANJESTAD,Aruba
Un delegacion di fraccion di AVP a reuni cu Banco Central diaranson mainta riba e
pronosticonan economico pa e añanan nos dilanti na vispera di introduccion di e di dos fase di e
reforma fiscal cu Raad van Advies a categorisa como un acumulacion mas di impuesto. “Ya caba
nos por a mira con den 2018 y 2019 gobierno a ranca 270 miyon for di nos economia na
medidanan introduci bou capa di un ‘reforma fiscal’ y e aña aki gobierno lo bay randa 140 miyon
mas.
Comercio, empresanan mediano y chikito, trahadornan independiente y tur consumidor lo wordo
afecta gravemente cu introduccion di un BBO nobo di 6% na frontera den combinacion cu
aumento di deviezenprovisie. E medida aki ta mishi esun cu mester bay importa cualkier ekipo of
instrumento cu e tin mester pa bay haci su trabou, ta pone cu su gastonan di operacion ta bira
mas halto y lo afecta e pueblo consumidor finalmente.
Gobierno tin intencion di limita deduccionnan di winstbelasting cu ta haci inversionnan na Aruba
atractivo. Tambe ta elimina e regimen fiscal IPC, cu ta un regimen cu no ta solamente ta
atractivo pa hotelnan pero pa tur empresanan cu kier bin inverti den turismo medido, den
inovacion, den sostenibilidad y economia di conocemento.
Mucho otro incentivonan fiscal no ta keda y obviamente tur esakinan tin un efecto riba economia
aworaki y den futuro, como tambe e clima di inversion di Aruba. Esaki ta algo cu Raad van
Advies tambe a trece dilanti den nan conseho na Gobierno.
Raad van Advies tabata hopi enfatico bisando cu introduccion di medida no ta e unico manera,
pa yega na e norma. Sigurmanete reduccion di gasto ta clave pa logra esaki, pero no tabata tin
ningun intencion genuino di gobierno hasi esaki.
E medidanan cu gobierno a bin ta tuma tin un efecto riba termino cortico, pero despues di algun
aña gobierno tin un problema serio, ya cu esaki ta bay tin un efecto hopi grandi riba economia y
finansa publico.
E 140 miyon extra cu gobierno ta haya cu introduccion di e reforma fiscal, ta 140 miyon menos
tin cu ta draai den nos economia. Esaki ta algo ta hopi preocupante y fraccion di AVP a trece
esaki na conocemento di Banco Central.
Gobierno no a studia e efecto economico di e medidanan aki. Riba dj’e gobierno no a bin cu
ningun incentivo. Na momento cu Raad van Advies a trece dilanti su preocupacion riba con
Gobierno lo contra-aresta e efecto negativo riba nos clima di inversion, poder di compra,
competitividad, inversionan, turismo – mirando e factornan externo manera e coronavirus cu ta
bay tin efecto riba nos turismo y ya caba varios instancia y stakeholders a alerta riba esaki —
gobierno simplemente a constesta cu e efectonan lo ta minimo pasobra ‘nos por papia cuater
idioma, nos tin un bon infrastructura y nos tin un bon cuido medico’.
Segun Arends, e contesta di Gobierno falta tur seriedad. E factornan aki ta inherente na nos
sociedad y no ta forma parti di un maneho economico. E factornan aki no ta bay mitiga e efecto
di 270 miyon cu a wordo ranca di economia den e periodo 2018-2019, ni tampoco e 140 miyon
pa e aña aki,” Parlamentario Richard Arends a mustra na salida di e reunion cu Banco Central.


text:
ORANJESTAD,Aruba
Desde awe sr. Ronald van Trigt ta fungi como Interim Lid Raad van Bestuur Bedrijfsvoering na Dr. Horacio E. Oduber Hospital. Awe mainta sr. van Trigt a haya un rondleiding cortico den Hospital y mañan mainta lo sera conoci cu management di Hospital. .
Sr. van Trigt ta bini di sector priva na unda e tin amplio experiencia den loke ta maneha companianan, specialmente e parti di bedrijfsvoering. E tabata director di ATIA y a fungi tambe den diferente Hunta di Supervision na ATA, SVB y tambe AZV.
Durante e periodo nos dilanti lo tuma luga e traspaso di informacion y tur esaki ta sosode den bon cooperacion cu nos Hunta di Directiva actual. Sr. van Trigt ta desea di crea claridad durante e siguiente lunanan pa loke ta continuacion di Hospital como organisacion.
Hunta di Supervision y tur colega di Hospital ta yama sr. van Trigt Bon Bini!


text:
Diadomingo marduga riba e caminda di Paradera pabou di e pompstation un homber riba un scrambler cu su pareha a dal abou riba e caminda debi cu tabata tin santo y e homber a haya mas sla cu e señora. Un automobilista pasando a topa cu e accidente y a baha duna un man na e pareha y a raporta na polis y ambulance. Ambos unidadnan a acudi di biaha y paramedico a brinda asistencia medico di biaha na e victima y a keda transporta pa hospital. Polis a tuma dato.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
Willemstad- Den apenas un par di dia, e kantidat di kontagio na Kòrsou a subi basta drástikamente, yegando na no ménos ku 94 kaso nobo riba djasabra.
E kantidat di kaso ‘aktivo’ tambe a subi basta drástikamente te na 332, kompará ku apenas 30 kaso algu mas ku un siman pasá.
E bon notisia sinembargo ta ku e subida den kantidat di kaso, no a kondusí na mas hende ku ta wòrdu interná na hospital ku kehonan okashoná dor di e virus. Entretantu Gobièrnu di Kòrsou a reintrodusí e obligashon pa hasi un tèst di PCR promé ku por subi avion.


text:
ORANJESTAD, Aruba
Fundacion Bernadina Growell Kock ta recorda tur ciudadano cu diaranzon 26 di februari lo lansa e buki conmemorativo dedica na Mama di Cultura, Bernadina Growell Kock. E evento cultural lo tuma lugar di 7-9 or anochi den Cas di Cultura. Lo tin discurso, canto, declamacion di poesia y sketchan. E buki a ser compila dor di fundacion den cooperacion cu rumannan di Bernadina Growell-Kock d.f.m. Den e buki ta describi ken Bernadina tabata, su cancionnan, carera musical y logronan. Ademas por haya un bista di kennan tabata rond di Mama di Cultura. Bernadina a nace dia 27 di februari 1939 y a fayece dia 23 di februari 2009. El a compone un cantidad di cancion di cual 40 a keda registra. E ta promer hende muher cu a canta y a compone cancion pa festival di tumba. El a compone himmo di Brazil, Himmo di flor di brazil, himno di grupo violeta. El a lanta diferente agrupacion musical manera Las Campiranas, Estrella di Oro, el actua den y dirigi diferente produccion teatral. Un don di Mama di cultura ta cu e por adapta su mes riba escenario na cualkier tipo di edad. E ta un valuarte di nos cultura y ta di importancia pa rindi homenahe na dje. Fundacion hunto cu Chico Harms ta invita tur esnan cu ta stima nos cultura y esnan cu ta participa na paradanan cultural, na festivalnan y na elecionnan di Damanan y damitanan pa acudi na e evento. Na un manera simbolici lo cana hunto drenta Cas di Cultura. Ta invita Un y tur pa ta presente. Entrada lo ta Completamente gratis.


text:
KRALENDIJK – E sindikato di maestronan tambe ta den moveshon. Un di e puntonan ku sigur nan lo duna atenshon na dje ta ku e logro di e konsulta sektorial di “dertiende maand” lo mester konta pa e sektor di enseñansa tambe.
Tambe SIMABO a laga su bos resoná kontra di e prosedura ku a sigui pa loke a keda yamá “VakMavo”. Aki SIMABO ku tur su rason ta para riba partisipashon di tantu maestronan komo mayornan, pero tambe otro stakeholders manera OLB promé ku entrodusí e kambio aki. SIMABO ta eksigí ku ta bin un investigashon riba e nesesidat aki na Boneiru pa un kambio asina. SIMABO ta di opinión ku no ta pasobra ke bai entrodusi e sistema aki na Ulanda sin mas ta plak esaki na Boneiru.


text:
Na e momentonan aki paisnan rond mundo ta tratando di asegura nan suministro di Gas y Petroleo, debi na cambionan grandi cu ta tumando luga den mercado.
Companianan Petrolero Internacional ta anuncia cu nan ta stop di opera na Rusia y Merca y tambe cu lo stop tur importacion di Gas y Petroleo for di Rusia.
Companianan di Gas di Merca ta esnan cu ta suministrando Europa cu Gas LNG debi cu a reduci importacion di Gas y Petroleo di Rusia. Pregender ta surgi Aruba cu su contract firma cu Eagle LNG, ki garantia tin pa Aruba su suministro di gas y na ki prijs y pa cuanto tempo.
A haci algun investigacion y a bin compronde cu Aruba su suministro di Gas cu Eagle LNG ta garantisa pa un periodo largo y na un prijs mas abao cu mercado. Ademas e duracion di e contract ta coincidi tambe cu e bida operativo di e ekiponan di WEB.
Pues manera cu e situacion di mercado global ta na e momentonan aki e deal di Eagle LNG cu WEB tin gran bentaha pa Aruba pa awo y futuro.
Pa loke ta plan di WEB pa aumenta su uzo di energia renobabel den futuro manera di Solo, Biento y Hydrogene; gas LNG ta e miho fuente di energia cu por combina cu fuentenan renobabel uzando e ekiponan di WEB.
Gas di LNG ta responde miho cu Heavy Fuel oil evitando asina caida di energia na momento cu tin falta di biento of ora cu nubianan cu tapa solo y ta blokia e rayonan pa yega e panelnan.
Lo sigui monitor e desaroyonan di energia di cerca y haci mas averiguacion, prijs y garantia di suministro di energia awo a bira mas importante cu nunca pa stabilidad economico di cualkier pais.


text:
E siguiente articulo por provoca humor, asombro of probablemente disgusto entre algun lector, pero den realidad e ta duna un bista humano tocante deseo sexual, algo cu mayoria di nos tin, pero pa diferente motibo, ta nenga di tin.
For di un reciente investigacion cu 4175 participante adulto di diferente sexo, edad, etnicidad y orientacion sexual, bou guia di psicologo social Justin Lehmiller, a sali na cla, cu mayoria di esunnan encuesta a yega di tin e siguiente fantasianan (1-mas frecuente, 7-menos frecuente):
- Sex cu mas di un pareha: Sex den grupo, den e caso aki, threesomes, orgies, gangbangs, etc. Solamente 5% di e hende homber y 13% di e hende muhe encuesta a bisa di nunca tawata tin un fantasia asina. Pues pa e gran mayoria esaki si tawata e caso. Pa tanto hende homber como hende muhe, e threesome tawata e tipo di fantasia di mas comun dentro di e categoria di groupsex fantasies.
- Poder, control y ‘rough sex’: Otro di e fantasianan di mas popular, ta e fantasia di BDSM (tipo: Fifty Shades) Bondage, Discipline/Dominance, Sadism/Submission, Masochism ta number dos ariba e lista. Solamente 4% di hende homber y 7% di hende muhe encuesta a bisa di nunca a experiencia un fantasia di e tipo aki. Pues esunnan cu tin fantasia cu BDSM, ta definitivamente den e mayoria.
- Novedad, aventura y variedad: Tipo di actonan sexual cu e persona nunca a yega di haci. Pa esunnan cu por ehempel nunca a yega di experiencia sexo oral of anal of nunca a experimenta cu sextoys of cuminda (chocolate syrup, whipped cream etc.), esaki lo por ta un fantasia cu ta inclui novedad. Pero esaki ta varia di persona pa persona y di pareha pa pareha. Ta trata aki di experiencianan cu pa e persona of pareha ta nobo, of ta yena e falta di aventura of variedad den nan bida real.
- Sex prohibi y considera como ‘taboo’: Voyeurismo: wak otronan haci sex sin nan consentimento of exhibicionismo: haci sex cu e intencion pa otronan wak bo, sin cu esakinan ta di acuerdo, y e asina yama ‘foot fetish y otro fetishes ta ehempel di fantasianan sexual cu ta cay bou di number 4 entre e personanan encuesta.
- Comparti pareha y relacion no-monogamo: Swinging, cuckolding, open relationships y polyamory ta cay bou di e categoria nr. 5 di fantasianan mas popular. Swinging ta encera relacionnan, den cual ta permiti intercambio di pareha cu placer sexual como e unico proposito. Cuckolding ta encera e permiso pa bo pareha tene relacion sexual cu un otro persona mientras abo ta wak. Open relationships ta relacionnan den cual ta permiti pa tin encuentronan sexual cu otronan, cu of sin un conexion emocional. Polyamory ta relacionnan cu ta permiti pa sostene un of mas relacionnan cu contenido sexual y/of amoroso banda di e relacion principal.
- Pasion y romanticismo: E tipo di fantasia sexual aki ta inclui no solamente e acto di sex, pero acompaña di sentimento intenso di romanticismo y pasion. Deseo ta hunga un rol importante den e tipo di fantasia aki, cu ta yena cu candela di pasion. E fantasia aki tin hopi di haber cu e necesidad di sinti stima y desea.
- Flexibilidad erotico, specificamente ‘homoeroticism’ y ‘gender bending’: Den e tipo di fantasia aki por ehempel e persona ta transforma den e sexo opuesto of un persona bisexual, homosexual of transsexual, y/of tin un encuentro sexual cu un persona bi- homo- of transsexual of un persona di e sexo opuesto. Pues e tipo di fantasia aki ta rebeldia contra e normanan prescribi pa sociedad pa locual ta trata sexo/genero.
Mayoria di esunnan encuesta door di Lehmiller tawata heterosexual y den relacionnan monogamo, pues compartiendo nan bida cu un solo pareha. A bin sali na cla, cu mayoria di fantasianan ta caracterisa pa e deseo di kibra cu normanan cultural y restriccion sexual. Mayoria hende ta lanta cu e enseñanza cu sex ta consisti solamente cierto acto (penetracion di un vagina cu un penis), cu ta supposed di tuma luga bou di circunstancianan limita (dentro di un matrimonio heterosexual y monogamo) y ta supposed di tuma luga pa motibonan util (cuminsa y amplia un famia). E fantasianan aki ta duna un bista con, inconscientemente, e ser humano ta rebeldia contra e normanan aki door di imagina un variedad di actonan considera como ‘malo’ ‘inmoral’ of hasta ‘taboo’. Sorpresivamente e fantasia di infidelidad a resalta masha poco entre e fantasianan di mas comun.
Den su buki “Tell me what you want”, Lehmiller ta splica tocante e motibonan – entre otro psicologico – pa cierto fantasianan y tambe ta papia di kico por wordo considera como ‘normal’. ‘Normal’, segun Lehmiller, ta nifica ‘estadisticamente comun’, es decir fantasianan cu mayoria hende tin. Esaki no ta nifica cu ta sano of apropia pa haci tur fantasia realidad.
Intima-C note: Un fantasia ta completamente safe, mientras e ta den bo cabes. No ta consehabel pa pone den practica cualkier fantasia cu un persona cu no por of no a duna consentimento. Semper keda firme na bo principionan, y evita cualkier acto cu no ta inclui safe sex, y/of lo por haci daño na otronan of perhudica abo mes.
Desiree Swaen, Intima-C Coach & Julisa Arends-Hoevertsz, Intima-C Consultant
https://www.facebook.com/intimacskillsacademy


text:
Orville y Wilbur Wright
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
E rumannan merikano, Wilbur Wright (n. 16 di aprel 1867 na Millville – f. 30 di mei 1912 na Dayton) i Orville Wright (n. 19 di ougùstùs 1871 na Dayton – f. 30 di yanüari 1948 na Dayton) tabata dos pionero den historia di aviashon.
Dia 25 di sèptèmber 1903 Wilbur y Orville Wright a bai e pueblo chikito Kitty Hawk. Nan tabatin masha pura, paso nan tabata ke pa nan tabata promé hende ku por bula di berdat. Nan a traha un aparato ku yama "Flyer". E tabata masha pisa ku tur otro. Ku yudansa di e hendenan den bisindario nan tabata push'e riba e rail. Ma tabatin hopi kontratiempo. Despues di tantu fayo riba un djaweps mainta dia 17 di desèmber 1903 a lanta for di e rail di lansamentu. Nan a bula 3 meter, te ora ku despues di a bula 30 meter fo'i e punta final di e rail di lansamento, el a baha tera. E mainta ey nan a bula tres biaha mas. Den e suseso aki tabatin testigo presente di e pueblo chikito Kitty Hawk y nan a manda un telegram pa nan tata.
Oroplanu tabata un invento ku a keda eksisti y despues di e dos rumannan e evolushon ey a sigui masha lihe mes. Wilbur no a experenci'e, paso el a fayece na 1912. Su ruman a biba te 1948 y e si a experenciá e evolushon grandi di aviashon.


text:
Formulario
- Klek akí pa e formulario (na hulandes) pa hasi petishon pa eksonerashon di e prohibishon pa forma kartel, manera stipulá den artíkulo 3.5 di Ordenansa Nashonal enkuanto Kompetensia. Klek akí pa un Word-template ku por usa pa hasi petishon pa eksonerashon.
- Klek akí pa e formulario (na hulandes) pa notifikashon di un konsentrashon, manera stipulá den artíkulo 5.2 di Ordenansa Nashonal enkuanto Kompetensia. Klek akí pa un Word-template ku por usa pa notifiká un konsentrashon.
- Klek akí pa e formulario (na papiamentu) pa entregá un keho formal, manera stipulá den artíkulo 6.1 di Ordenansa Nashonal enkuanto Kompetensia. Klek akí pa un Word-template ku por usa pa entregá un keho formal.
- Klek akí pa e formato pa entregá reklamonan di konfidensialidat, manera stipulá den artíkulonan 8.1 i 9.2, insiso 2 i 3, di e Ordenansa Nashonal enkuanto Kompetensia.


text:
Parlamentario Setty Yarzagaray (MEP) ta haya cu e aña aki sigur turismo ta sufriendo su caida. El a trece dilanti cu te cu october ultimo te cu e siman aki cantidad di turista a experiencia un caida di 5%.
P’esey e ta felicita e ruta nobo cu e compania Aruba Airline a habri pa Bonaire cu conexion tambe cu Corsou. El a indica cu e isla ruman di Corsou tambe a experiencia un caida cu 24% y Bonaire cu a cay cu 18%.
Pa parlamentario Yarzagaray, e tipo di iniciativa pa reanuda vuelonan pa e dos isla aki di reino Hulandes, ta sumamente importante. No solamente pa Aruba por logra bek un resultado positivo den cantidad di turista y su aporte pa cu economia di Aruba. El a referi cu den nan programa di gobernacion den coalicion (MEP-POR-RED), tin esfuersonan cu ta indica cu nos mester diversifica. Un idea cu e ta pensa riba dje ta cu Aruba riba su mes ta un isla asina chikito y compara cu pais grandi, nos a marca un diferencia contrario na otro isla di Caribe mas grandi cu nos.
Durante un bishita cu un delegacion parlamentario a haci na Aruba conhuntamente cu esunnan di miembronan di parlamento nan a toca ta esun di fortalece nos relacion como islanan chikito y ruman. Asina conhuntamente nos por ofrece un producto diversifica. Cada un di e islanan aki tin su actividad y producto pa ofrece, pero e ta haya cu nan mester complementa otro.
P’esey e ta haya importante pa por yega na iniciativa unda nos por ofrece un pakete total pa medio di compania aereo manera Aruba Airlines pa cada isla amplia nan producto turistico pa medio di aliansa cu e otro islanan.


text:
Pa medio di esaki Minister di Asuntonan Economico, Comunicacion y Desaroyo Sostenibel ta
informa cu entrante 1 oktober 2022 e linea di maneho encuanto otorgamento pa permiso di
establecimento di negoshi (“Vestigingsverordening Bedrijven”) a cambia.
Dicho linea di maneho ta disponibel na Departamento di Asunto Economico, Comercio y
Industria (DEZHI) mediante brochures y riba website: www.deaci.aw entrante 1 october
2022.
Tur peticion ricibi prome cu dia 1 october 2022 lo wordo trata segun e maneho anterior.
Tin diferente cambio, entre otro e categoria “Lokalen” a wordo amplia, door di cual mas
persona no mester un permiso den caso di un negoshi propio (eenmanszaak) y tampoco
permiso pa fungi como director di un compania.
E persona mester acudi directamente na Camara di Comercio pa registra su negoshi propio
y/of pa inscribi su mes como director di un compania.
E personanan categoria A, tambe a wordo amplia cu personanan di nacionalidad Americano
of nacionalidad di un di e estadonan miembro di Union Europeo. Nan mester tin 5 aña sin
interupcion bibando na Aruba y nan permiso conforme LTU.
Algun tipo di negoshi di servicionan personal cu antes no tawata permiti den area residencial,
awor lo wordo permiti, pero bou cierto condicionnan.
Pa e demas cambionan por bai riba e website di Departamento di Asunto Economico,
Comercio y Industria (DEZHI) www.deaci.aw .


text:
Publiká riba 22 Yüli 2022
Komo muestra di gratitut gobièrnu di Kòrsou a plania un aktividat pa duna rekonosementu na tur e atletanan aki, e aktividat aki ta plania pa tuma lugá dia 29 yüli 2022. Pero Minister di Enseñansa, Siensia, Kultura & Deporte (ESKD) sr. Sithree van Heydoorn ta haña su mes obligá di kanselá e aktividat di dia 29 próksimo. Pa motibu ku tin 3 selekshon ku ta bai kompetí den eksterior, pa e premio máksimo di nan ramo di deporte representando hinter e region di Karibe i nan no por ta presente na e selebrashon.
P’esei Minister di ESKD, ta posponé e aktividat di dia 29 próksimo i na momentu ku e 3 ekiponan aki regresá Kòrsou bèk, ta organisá un aktividat kaminda henter pueblo di Kòrsou ta haña oportunidat pa selebrá ku nos héroenan.
—
Sithree van Heydoorn
Minister di Enseñansa, Siensia, Kultura i Deporte


text:
Kralendijk – Kresementu i desaroyo mundial riba tereno finansiero, i huntu ku esaki tambe desaroyo den kriminalidat finansiero, ta pidi desaroyo di konosementu i mas kolaborashon den e retnan riba tereno di Kriminalidat Finansiero Ekonómiko (Financieel Economische Criminaliteit, FINEC). Kuerpo Polisial Hulanda Karibense, den kolaborashon ku Inter-Continental University of the Caribbean, ku sosten finansiero di Ministerio Públiko, a desaroyá i realisá un kurso di 3 aña pa tur partner den siñalamentu i bataya kontra kriminalidat finansiero. Aruba, Kòrsou i Sint Maarten tambe ta partisipá na e kurso.
E kolegio di hefenan di Kuerpo a palabra pa brasa i sostené e inisiativa aki e aña nan benidero. Koleganan polisial i partnernan por sigui e kurso aki ku Prof. Drs. Wagner i Prof. Dr. Cijntje ta duna. E 3 añanan benidero lo duna e kurso aki riba kada pais ku e meta pa forma un ret amplio kontra e forma di kriminalidat aki i pa stimulá desaroyo di konosementu i kolaborashon entre partnernan.
Kuerpo Polisial Hulanda Karibense tambe a lanta un unidat di FINEC separá ku ‘taakaccenthouders’ i ta spera di fortalesé reshèrshi finansiero i hasi Hulanda Karibense mas seif dor di e desaroyo aki. Despues di e start na Aruba, Hulanda Karibense tabata na turno e simannan tras di lomba. Tabatin hopi partisipante i nan satisfakshon tabata grandi. Esaki tabata un paso importante i pues otro aña lo inisiá e kurso aki di nobo.
Lesa tambe:
- Ladronisia di outo na Kòrsou a subi na novèmber, pero tabatin un bahada en general di kriminalidat kompará ku e luna rèkert di òktober
- Gobernador ta risibí Bea Moedt i ta haña un buki di pòtrèt
- Universidat di Wageningen: Santu di Chogogo ta bai laman sin mas
- Habitantenan di Parkietenbos ta pidi ousilio atrobe pa motibu di kimamentu di sushi den Parkietenbos
- Prevení Zika, Dengue i Chikungunya |Aviso pagá


text:
KRALENDIJK – Awe den oranan trempan di anochi por a señalá diferente opheto ku lus un tras di otro ku tabata moviendo den espasio. Na mes momentu a risibí diferente yamada di diferente persona ku tambe a tuma nota di esaki.
Abase di informashonnan ku nos a logra obtené tokante e lusnan movibel ku a señalá awe, tin tur indikashon ku ta satelítenan di e kompania SpaceX di e kónosido Elon Musk. Esaki nan ta satelite ku ta bai mobilisá nan mes den espasio pa asina yuda ku internèt mas rapido den aña nan benidero.
Pues notin motibu pa spanta òf ta intrankil paso tin mas di e satelitenan aki ku mester wòrdu lansá.


text:
Publiká riba 24 Novèmber 2022
Willemstad – Durante e reunion di Konseho di Minister di awe desishon a kai ku lo atkerí tres ambulans nobo pa Kòrsou. Minister di GMN drs. Dorothy Pietersz- Janga i Minister di Finansa drs. Javier Silvania tabatin resientemente un reunion ku representantenan di sindikato CBV kaminda a papia tambe riba e situashon di ambulans na Fundashon Kuido di Ambulans (FKA).
Den e kuadro aki Minister drs. Dorothy Pietersz- Janga por konfirma awor, basá riba e desishon di Konseho di Minister di awe, ku lo atkerí 3 vehíkulo di ambulans nobo pa FKA. Di e forma aki Minister a atendé tambe e reto ku kisas den sierto situashon ku por presentá, no tin sufisiente ambulans. Momentu ku e ambulansnan ta na Kòrsou i keda entregá ofisialmente na FKA lo notifiká komunidat esaki.


text:
Scouting Antiano i Scouting Aruba preparando pa 90 aña mas di Scouting riba nos islanan.
Na 1930 a establesé e promé organisashon formal na, e tempu ei, Antias Hulandes. Pues otro aña, na 2020, nos lo selebrá ku ya pa 90 aña tin Scouting na Kòrsou i Aruba.
Apesar di basta kambio den konstelashon estatal komo den e organisashon di Scouting mes, ketu bai tin un bon relashon entre Scouting Antiano i Scouting Aruba. Tur dos tin e firme intenshon pa por selebrá 90 aña di Scouting, ofresiendo nos hubentut un programa di Scouting aktualisá, atraktivo i yen di retu.
Preparando pa esaki Scouting Aruba a organisá un tayer di programa pa e sekshon di Wèlp, esta e sekshon pa nos muchanan di 7 pa 11 aña di edat. Scouting Aruba a invitá e Komisario di programa di Scouting Antiano, Akela Idylliene Corsen-Simon pa kompartí su konosementu i eksperensia den e area aki ku e lidernan di Aruba. Alto Komisario interino di Scouting Antiano, Hopman Daniel Corsen, tambe a duna un aporte na e tayer aki probechando mesora pa kombersá ku Alto komisario di Scouting Aruba, Christopher Lake, pa asina estrecha e koperashon entre e dos organisashonnan. Opviamente Scouting Aruba a hasi bon uzo di e echo ku Iliëne Corsen, un di e konseheronan internashonal di e Organisashon Mundial di Scouting, aktualmente ta biba na Aruba, pa e tambe duna un aporte na e tayer aki.
29 lider, hopi entusiasmá, di Scouting Aruba a partisipá na e tayer aki ku den tur sentido a resultá un eksito.
Scouting Antiano i Scouting Aruba trahando un fundeshi pa sigur 90 aña mas di Scouting riba nos islanan.


text:
Kralendijk- Siman pasá a hasi presentashon di un enkuesta ku a hasi pa loke ta trata periodismo riba e islanan di Boneiru, St. Eustatius i Saba.
Meta di e enkuesta ta di un banda pa midi kon sierto kos ta kanando ku periodisimo riba nos islanan, pero di otro banda tambe pa midi ki nesesidat e sektor ta sinti pa loke ta trata ekipo, preparashon i entrenamentu.
E estudio ku a keda ehekutá pa medio di e kompania Re-Quest a konstatá vários echo interesante. Entre otro por a konstatá ku di tur hende ku ta traha den periodismo riba nos islanan, ta solamente 13% a sigui un edukashon spesialisá riba e tereno aki.
Niun miembro di prensa riba nos isla ta pertense na un sindikato. 76% di esnan ku ta traha den periodismo ta gana máksimo 2000 dòler pa luna for di esaki. 24% ta gana mas ku 2000 dòler pa luna ku esaki.
Nesesidat
A studia tambe nesesidatnan di prensa lokal. E nesisidat mas grandi ku a wòrdu identifiká ta mihó internet, siguí na mihó akseso na informashon. Tambe un parti grandi di esnan ku ta traha den media, ta sinti nesesidat di mas formashon di periodismo i prensa.


text:
Kralendijk – Tourism Corporation Bonaire(TCB) ta lansa un tremendo kampaña, enfokando riba e merkado Hulandes. E titulo di kampaña ta: ‘Jouw Vrienden op Bonaire’. E kampaña lo kuminsa dia 1 di yüni te ku 27 di yüli. Por sigui e kampaña riba TCB su pagina di Facebook i Instagram @BonaireToerisme.
E kampaña aki ta konsistí di diferente video i tambe potrèt. E meta di e kampaña ta pa lanta e konfiansa den e merkado Hulandes pa bishita Boneiru. E kontenido di e kampaña aki, a duna diferente kara lokal e oportunidat pa presenta i konta nan eksperiensa personal di diferente lugarnan i algún aktividat na Boneiru pa enkurasha e turista Hulandes pa bishita nan.
Entrante 19 di mei 2021 kódigo hel ta konta ofisialmente pa Boneiru. Pa Hulanda Boneiru ta un pais di riesgo abou. Turistanan Hulandes ta wèlkòm bèk na Boneiru ku un resultado negativo di NAAT(PCR)-test ku a laga hasi maksimalmente 24 ora promé ku salida òf un resultado negativo di NAAT(PCR)-test, ku a laga hasi maksimalmente 72 ora promé ku yegada na Boneiru í un resultado negativo di tèst antigéniko ku a laga hasi maksimalmente 24 ora promé ku salida. Tambe tur biahero mester yena un deklarashon di salú di departamento di Salubridat Públiko pa mas tardá 72 ora i no mas lat ku 48 ora promé ku salida
Lesa tambe:
- Kuater grupo di mucha a sali pa Paraguay pa kompetí den Consejo Sudamericano de Deporte Consude
- Solamente por pasa angua kontra Korona ku sita
- Gang di arte: un trayekto artístiko pa hobennan lokal
- CBS: porsentahe di poblashon di Boneiru ku ta bou di e nivel di pobresa nashonal ta birando ménos
- Despues di un búskeda polis i wardakosta a haña dos persona di edat ku tabata perdí


text:
IS a destruí siudat istóriko Nimrud.
Estado Islámiko (IS) a destruí e siudat istóriko Nimrud, práktikamente kompletu. Dos dia despues ku a logra saka e teroristanan for di e siudat, a bin ripará kon Estado Islámiko a kousa un destrukshon enorme. E siudat antíguo Asiria, ku un tempu tabata kapital di e nashon, ta den ruina. Asina BBC ta raportá. Anteriormente tabatin imágen di kombatiente-IS, ku tabata destruí monumento i edifisionan istóriko den e siudat, pero ta awor numa ku a saka IS for di e siudat, a bira realmente visibel kon grandi e destrukshon ta. Ku material pisá i buldozer a redusí gran partinan di e siudat istóriko na pida pida restunan di blòki. "Bo por a imaginá bo mes kon bida tabata aki antes i awor no tin nada mas," asina Ali al-Bayati, lider di un milisia ku a lucha kontra IS, a bisa. “E pèrdida di Nimrud ta mas pisá pa mi, ku destrukshon di mi propio kas,” al-Bayati a splika.
Nimrud, un tempu tabata un di e siudatnan prinsipal den Medio Oriente. Reinan di e Reinado Asíriko tabata trahá palasio- i monumentunan einan. For di 1950, e siudat antiguo, tabata haña bishita di arkeólogonan for di tur parti di mundu. Hopi imágen for di Nimrud ta eksponé den museonan rònt mundu, pero awor ya e konstrukshonnan ei no tei mas. Na 2014, na momentu ku IS a drenta Nimrud, e edifisionan tabata tei ainda. IS ta mira arte i arkitektura di Islam komo diosnan falsu i por lo tanto mester keda destruí.
E organisashon di Herensia Mundial Unesco, a desaprobá e destrukshonnan i a kalifiká esaki komo un krímen di guera. Segun Unesco, IS ta klaramente determiná pa kita tur memoria di pasado for di e pueblo Irakí. E re-konkista di Nimrud, ta parti di un operashon grandi di e ehérsito irakí pa asina por logra haña Mosul den nan poder. Mosul ta situá na 30 km na nòrt di Nimrud i te ainda ta den mannan di IS. Dia 17 di òktober último, e trupanan irakí a kuminsá ku kontra ofensivo.


text:
Gobièrnu Venezuela a pone aktivistanan polítiko den libertat.
Komo muestra di bon boluntat, djamars gobièrnu venezolano a laga sinku aktivista polítiko den libertat. E miembronan di oposishon tabata será pa entre otro plama propagandanan ku no a kai masha na agrado di e gobièrnu sosialista. Nan liberashon ta bini despues ku kòmbersashonnan entre gobièrnu i oposishon di e pais suramerikano, a kuminsá pa por kaba ku e krísis polítiko profundo ku ta reina den e pais.
"E promé prezunan polítiko a keda liberá,” asina elider opositor Jesus Torrealba a selebrá riba su kuenta di Twitter. Despues el a añadí den un entrevista, ku esaki ta djis e promé pasonan.
Ainda tin masomenos 100 hende será, pasó nan ta kontra presidente Nicolas Maduro. "E liberashonnan mester sigui tuma lugá,” Torrealba a bisa. "Nan mester duna nos e referèndùm bèk of adelantá elekshonnan presidensial.” Kontrinkantenan di Maduro ta purba baha e presidente via di un referèndùm. E komishon di elekshon a stroba esaki, pasó lo tabatin manipulashon ku e proseso di kolektá firma. Oposishon a disidí pa no tira gasolin riba e kandela. Nan a duna un chènsa na e kòmbersashonnan ku gobièrnu, den kuá Vaticano ta fungi komo mediadó. P’esei tambe a para un marcha ku tabata planiá pa bai finalisá na palasio presidensial den e kapital Caracas.


text:
Reunionnan di SER
SER konosé reunionnan preparatorio general i reunionnan plenario. Den un reunion preparatorio ta diskutí tur asuntonan di SER, manera petishon di konsulta, petishonnan ku ta den tratamentu, proposishonnan pa investigashon, i preguntanan sosio-ekonómiko. Den un reunion plenario ta deliberá riba petishonnan di konsulta ku ta riba agènda i rekomendashonnan ku mester wòrdu aprobá i ta tuma desishonnan importante riba asuntonan ku ta toka SER. En prinsipio SER ta reuní kada e di tres djabièrnè di luna. Por programá reunionnan ekstraordinario si ta nesesario. Reunionnan plenario ta tuma lugá mayoría parti despues di un reunion preparatorio. SER su reunionnan ta será, ku eksepshon di e Sekretario General i e konseheronan di maneho di e Sekretariado. Den kaso ku e Hunta ta konsiderá kumbiniente pa risibí mas informashon òf opinion spesífiko riba un tópiko spesífiko òf riba un proposishon di lei spesífiko, ta invitá ekspertonan eksterno den e reunion pa duna mas splikashon riba e tópiko en kestion. Konsehonan mas kompleho ta tratá den komishonnan ku ta wòrdu instalá pa e propósito aki. Ta prepará e rekomendashonnan di e komishonnan pa despues trata i adoptá nan den un òf mas reunionnan di SER. E komishonnan ku ta prepará e rekomendashonnan, meskos ku e konseho, generalmente, tin un karakter tripartit i ta konsistí di tres grupo: miembronan empresarial, miembronan di trahadó i ekspertonan independiente. Riba petishon di SER no- miembronan tambe por partisipá den un komishon (sea temporal òf no). Ta trata mayoria parti di ekspertonan riba un tereno spesífiko pa e konseho en kestion. E presidente di un komishon en prinsipio ta un miembro independiente.
Klek aki pa e roster di reunion 2022


text:
Kuminda di Kachó i Pushi Qualidy pa Dierenbescherming Curaҫao
Kuminda di Kachó i Pushi Qualidy pa Dierenbescherming Curaҫao
Riba Dia Mundial di Animal, Dierenbescherming Curaҫao a risibí bishita di representantenan di United Sugar Trading Company ku a yega di sorpresa ku un palèt di kuminda Qualidy pa kachó i pushi. E trabou ku e tim di Dierenbescherming Curaҫao a bin ta hasi ta masha balioso i ta enfoká riba muchu mas tantu ku djis ofresé asilo. E trabou ta enserá tambe, traha na bienestar di e animal, i den esaki ta inkluí konsulta pa traha leinan di protekshon pa bestia. Ademas di esaki, nan ta konsientisá komunidat tambe riba e kompra, i kuido di bestia. Ta importante pa ora bo pensa na adoptá un bestia den famia, pa bo tin tempu p’e. Tin un bestia di kas tin su benefisionan; muchanan ta lanta ku hopi mas empatia i for di chikí ta siña kon pa kuida esaki. E dicho popular mes ta bisa, “Na e manera kon ta trata bestia, ta sa kuantu amor tin pa hende..”. Kuminda pa bestia Qualidy ta ekonómiko i nutritivo! United Sugar Trading Company ta masha kontentu di por sostené Dierenbescherming Curaҫao riba Dia Mundial di Animal. Sigui ku e bon trabou!


text:
Attestatie de Vita
E prueba di ta na bida (attestatie de vita) ta e prueba por eskrito di Entidat Públiko Boneiru ku un sierto suidadano ta na bida. E dokumentu aki entre otro ta nesesario pa penshun i algun seguro (di bida). Bo por hasi petishon personalmente pa e prueba di ta na bida òf apoderá un hende pa hasi esaki. Na momentu di hasi petishon na bali un servisio di kla-miéntras-bo-ta-warda ta na vigor.
Kiko mester trese
· Bo prueba di identidat (pasport, sédula òf reibeweis)
Gastu
Den aña 2022 e gastu pa hasi petishon pa un Attestatie di Vita ta $ 5,59.


text:
Entidat Públiko Boneiru (EPB) ta bai trese e puntonan di preokupashon for di e rapòrt di Greenpeace Hulanda, relashoná ku kambio di klima i vários senario di e potensial impakto na Boneiru, bou di atenshon di e ministerionan na Den Haag.
Gezaghèber Edison Rijna: ‘E rapòrt ta suprayá nos preokupashonnan. E problemanan ku nan ta deskribí den e rapòrt ta keda riba tereno di hopi departamento. Importante ta pa nos sòru ku Boneiru riba tèrmino largu por defendé su mes kontra kambio di klima. Nos ke hasi esaki pa medio di sigui kolaborá i dialogá ku e ministerionan. Huntu ku mi koleganan mandatario mi ta sigui hasi esfuerso pa pone énfasis riba urgensia di esaki.’
Diputado James Kroon di Naturalesa ta agregá: ‘E tópiko di klima ta haltu riba agènda serka nos. Durante nos bishita di trabou na Hulanda den luna di yüli último, nos a papia tokante e posibilidatnan pa establesé un Mesa di Klima na Boneiru, pa apsorbé e konsekuensianan di kambio di klima mas mihó posibel. Tokante esaki riba término korto ta bai organisá kòmbersashonnan di kontinuashon ku e diferente stakeholder i organisashon di interes.’


text:
‘Un moratorio real riba mas hotel’
Na 2013 partido UPP (Union Patriotico Progresista) tabata na fabor di algun boutique hotel nobo na Aruba. Recientemente e lider di UPP, sr. Candelario ‘Booshi’ Wever, a expresa un pensamento diferente riba e tema aki. UPP no ta na fabor pa Aruba haya mas hotel, tampoco boutique hotels. ArenaPoliti.co a aserca sr. Wever pa un splicacion.
Sr. Wever: “Aruba su economia na e momentonan aki nos por considera como un economia monocultural. E sector petrolero, despues di hopi tempo no tin su nificacion pa Aruba mas, manera e tabata antes. Sector di servicio ta depende hopi di loke ta pasa den e otro dos sectornan. UPP ta kere cu banda di a yega momento pa nos no sigui haci nos pais mas dependiente di un solo sector, nos mester mira e otro circunstancianan cu nos pais ta aden. Esakinan ta entre otro e capacidad di carga di nos pais y e calidad di e turismo cu nos kier ofrece.”
Ta tempo pa Aruba temporisa e proyectonan di construccion den e sector aki por medio di un moratorio real.”Sr. Wever ta splica cu ora ta trata di construccion y operacion di hotelnan nobo mester pensa mas leu cu solamente ‘realisa mas hotel na Aruba’. Booshi Wever: “Cada proyecto nobo cu keda realisa, sea grandi of chikito, 9 di 10 trahadornan lo mester wordo importa. Tanto den e proceso di realisacion/construccion y despues ora di operacion di e hotelnan aki. Ta tempo pa Aruba temporisa e proyectonan di construccion den e sector aki por medio di un moratorio real. Tambe nos mester bira consciente y critico riba e espacio cu nos ta uzando pa cada desaroyo nobo di un hotel. Mester mas tereno, cu a bira scars, mientras pa e 9 trahadonan di cada 10 cu mester busca, mester traha cas pa nan biba aden. Esaki tambe ta rekeri mas tereno y recursonan tanto natural como medionan financiero pa crea mas caretera, mas transporte, mas scolnan, mas AZV, you name it. E famoso capacidad di carga aki entre otro presenta pa Camara di Comercio, cu den añanan 2005/2009 tabata asina na discusion, cu e gobierno actual a disparce for di mesa.
Aruba no por sigui wordo castiga cu mas proyectonan, cu na prome luga no ta agrega na e producto, sino mas bien ta laga e producto deteriora.”UPP ta kere cu den e prome 100 dianan di un siguiente gobernacion lo mester bin un cumbre nacional riba e topico aki. Aruba no por sigui wordo castiga cu mas proyectonan, cu na prome luga no ta agrega na e producto, sino mas bien ta laga e producto deteriora. Ya caba Aruba den ultimo tempo a bin ta conoce un caida den nos turismo, pa cual Aruba no mester di mas di e mesun cos, sino di mehora e calidad di turismo. Di e modo aki nos por garantisa mas ingreso pa nos pais.”
ArenaPoliti.co a puntra sr. Wever con turismo por sigui desaroya y mehora pa keda competitvo, sin construi mas hotel.
Segun e lider di UPP, “ta tempo pa nos aki na Aruba bay traha na e calidad di e producto turismo cu nos ta ofrece. Loke nos a bin ta creando ta un turismo di masa, cu all inclusive, y negoshinan di mesun tipo, sin ta bin cu un diversificacion turistico di nos isla.”
Instituto di Calidad
Sr. Wever ta splica cu UPP kier enfoca riba calidad por medio di introducion di un Instituto di Calidad: “UPP ta opta pa bin cu un Instituto di Calidad como parti di Universidad di Aruba. Mester bin un maneho di calidad pa hotel y restaurantnan, pa tur esnan cu tin di haber cu turismo, incluso tiendanan. E mesun instituto aki lo mester bay na inspecciona y controla hotel y restaurantnan, den un asina yama programa di strea. Esaki tambe ta conta pa otro operadornan di empresa turistico.
UPP ta opta pa bin cu un Instituto di Calidad como parti di Universidad di Aruba.”Tambe e calidad di nos beachnan, nos infrastructura y limpieza di nos isla mester ta parti di e programa aki. Aruba mester bay basa su mes riba calidad na luga di cantidad. Mientras cu esnan cu ta traha den turismo mester haya e educacion necesario, di tur nos aspectonan cultural, sociologico y historico di nos pais, pa asina nos por sirbi e turista na un miho forma. E turismo di siglo 21 ta un turismo cu sigur tin su otro exigencianan cu esnan cu tabata bin pa simplemente placer, casino y sosega.”
Incentivo pa upgrade hotelnan existente
Banda di un Instituto di Calidad, sr. Wever ta di opinion cu gobierno por stimula upgrades di hotelnan existente. Booshi Wever: “Enbes di construi hotelnan nobo, nos por mehora e calidad di nos hotelnan existente. Gobierno por encurasha esaki por medio di incentivonan fiscal.” Segun sr. Wever, esaki por complementa e enfoke riba calidad enbes di masa.
Expresionnan haci den e articulo aki no necesariamente ta refleha opinion di ArenaPoliti.co


text:
Willemstad – Riba djaluna 21 di mart, Minister Charles Cooper huntu ku Domeinbeheer a habri e tualètnan pa públiko den Otrobanda bèk. Nan tabata sera pa motibu di trabounan di mantenshon.
E edifisionan a wòrdu di fèrf di nobo i a drecha diferente kos ku tabata kibra, entre otro a replasá e pòchinan di wc, portanan, a spuit kontra komehein i a hasi ‘loodgieterswerk’.
Pues awor tantu komunidat komo shòfùrnan di bùs por hasi uso di esaki un bes mas.
Den transkurso di e lunanan ku ta sigui, lo mester yega na palabrashon pa maneho duradero di e tualètnan aki.


text:
Oranjestad- E trikinan di Gabinete Eman ta di sobra ora ta trata di cremencha pa asina por haya placa pa laga e presupuesto mustra mas “bunita ” pa cumpli cu normanan di ley CAFT. Netamente esaki ta loke e presupuesto supletorio 2015 trata den luna di december ta refleha pasobra no solamente a opta pa bende propiedadnan, exonera Gobierno di paga su debe na fondo di AOV pero tambe a chica placa di companianan estatal.
Como accionista mayor den companianan estatal gobierno tin e derecho di haya dividenduitkeringen. E dividend aki ta sali for di reservanan acumula di ganashi durante e añanan cu a transcuri. Loke ta di lamenta ta e hecho cu ta saca dividend for di nan pa gobierno sigui malgasta. Ta for di 2010 te cu awor tur aña gobierno a saca dividend mientras cu tur e añanan ey tawatin deficitnan sumamente halto den presupuesto y bo no ta wak unda e placa aki ta bai. Den 6 aña di tempo Gabinete Eman a chica aproximadamente 156 miyon florin for di e companianan aki pa asina cubri deficitnan den nan maneho financiero mediocre! Si Gabinete Eman tawata un gobierno visionario cu un maneho basa riba prioridad y tin e ser humano central e lo por a inverti e suma di placa aki responsablemente y no como algo pa tapa buraco di mal maneho financiero.
Imaginabo cuanto cos lo por a wordo hasi cu un suma di 156 miyon florin! E opcionanan ta endless y door di esei nos ta solamente menciona algun. No ta un secreto cu nos economia ta fragil debi cu ta depende riba un solo pilar cu ta turismo mientras nos mester diversifica nos economia. Por a entre otro stimula agricultura, cria y pesca, y comercializa esaki pa asina baha e dependencia di importacion di cierto berdura, carni y cuminda di lama. Tambe por a bin cu un banco di desaroyo cu no solamente lo financia empresa y fabricanan chikito y mediano, sino a traves di un agencia lo haya apoyo pa ta exitoso. Esakinan ta djis algun ehempel y tin mas ehempelnan con e miyones nan cu a wordo malgasta por a wordo inyecta den diversificacion di nos economia.
Sigur e ta di lamenta cu Gabinete Eman ta sigui ranca placa di companianan estatal sin cu tin un destino util pa e miyones di florin aki. Lo tawata diferente si sumanan miyonario a wordo destina pa cosnan basa riba prioridad Un biaha mas e desaroyo di saca dividend durante añanan cu a pasa ta duna indicacion bon cla cu e gobierno aki no solamente ta plunder e pueblo en general pero tambe poco poco ta plunder tur companianan estatal!


text:
WILLEMSTAD – 11 di òktober 2019– Resientemente Ofisina di Turismo di Kòrsou (CTB) huntu ku partnernan den sektor privá a konkluí otro eksitoso roadshow na Hulanda i Bèlgika. E aña aki tabata promé bes ku a inkluí Bèlgika den e itinerario. Total por a konta ku 150 agente di biahe i operador di tour ku a akudí na 3 siudat; Antwerpen, Utrecht i Den Haag. Durante 3 dia a presentá Kòrsou su produkto turístiko i a duna un introdukshon di Curaçao Marriott Hotel i Dreams Resort. E aña aki e tema sentral di e roadshow tabata dirigí riba: Nos arte lokal.
Pa elaborá riba nos arte lokal, CTB a invitá artista lokal Francis Sling pa duna un presentashon tokante arte na Kòrsou. E agentenan di biahe i operadornan di tour a keda enkantá ku e presentashon. Tur esnan presente por a eksperensiá tambe un ‘live painting’ di Francis Sling ku e tema ‘The Bigger Picture’. Na Bèlgika, partnernan den sektor privá tabatin e oportunidat di presentá nan akomodashon, aktividat- i paketenan nobo. Na e seshon na Den Haag e agentenan di biahe i operadornan di tour a keda risibí pa Minister Plenipotensiario, sr. Anthony Begina. Tantu na e seshon na Den Haag komo esun na Utrecht e partisipantenan a partisipá na un seshon di speed dating ku e representantenan di sektor privá pa asina sera konosí ku e produkto ku nan ta ofresé. Riba e último dia, partnernan den sektor privá a bishitá e ofisina prinsipal nobo di TUI na Rijswijk i tabatin oportunidat di kombersá ku maneho di e aerolínea.
CTB ta gradisí; Acoya Curaçao Resort Villas & Spa, Amalia Curaçao, Curaçao Marriott Resort, Lions Dive Beach Resort, Morena Resort Curaçao, Oasis Coral Estate Beach Dive Wellness Resort, Papagayo Beach Resort, Renaissance Curaçao Resort & Casino, Santa Barbara Beach & Golf Resort Curaçao i Sunscape Curaçao Resort Spa & Casino pa nan partisipashon.


text:
MINISTER MADURO A HACI APERTURA DI TAYER DI WTO RIBA DESTAHO PUBLICO
MINISTER MADURO A HACI APERTURA DI TAYER DI WTO RIBA DESTAHO PUBLICO
Oranjestad – Dialuna mainta Minister Maduro di Finansa, Asunto Economico y Cultura a haci apertura di e tayer di ‘Government Procurement’ cu ‘World Trade Organization’ (WTO) hunto cu ‘European Bank of Reconstruction and Development’ (EBRD) acesora pa Prof. Steven Schooner di George Washington University Law School, ta facilita pa tur esnan cu ta trata cu destaho publico.
E meta di e tayer ta pa familiarisa e participantenan cu e reglanan di destaho di e ‘WTO Agreement on Government Procurement (GPA’) y hunto cu esaki e rekisitonan di suma y estadistica rekeri. Durante e tayer tambe lo trata e reglanan ora ta haci destaho electronico. E ultimo aki ta importante ya cu recientemente Aruba a haci cambionan den e Ley di Destaho pa asina haci destaho publico via electronico posibel.
Cu e cambionan haci y e training necesario, Aruba lo cumpli cu e reglanan internacional riba tereno di destaho publico, lo conoce un proceso di destaho mas transparente y mas eficiente por medio di destaho electronico cu lo yuda sirbi e comunidad Arubano na un mihor forma.
Minister Maduro ta gradici e ehecutivonan WTO, EBRD y Prof Schooner pa nan apoyo y guia y ta duna danki na Departamento Economico pa nan esfuerso continuo pa organisa tayernan importante na bienestar di comercio na nos Pais.